Вила дакIния був дуссукъатта ттун\nКкаккан бувма, Шекспир, ина акъаяв?\nМикку караматсса ца илгьан* бувтун,\nТтинин цIанну ивкIсса на чантI увкунав.\nМивуя ттун ккавксса оьсса лирдана,\nГьарзат пуч дувайсса – цан цIа ЧIун тIисса;\nДуснахсса ччавугу, сагъсса муданна,\nЦув лавмарт унугу, муксса вин ччисса;\nМивуя ккавксса ттун вин эшкьи хьумур,\nТтунмагу, вин кунма, дакIнин аьзизсса,\nКьакьан був къандалул* рангсса чурх бумур,\nТак вил яруннивух ттун чIалачIисса.\nТти ласи махъунмай ттун буллу асар,\nКуртI-я вил асар, так ттулмургу марцIссар.\nАбад личIаншиврул ххуйшиврул тIутIи\nХхаллил рухIру жунна чIяру хьуну ччар.\nЦилла ирс ядансса къадарча кьутIи,\nЦIана дюрхъумургу ЧIумул дирчIайссар.\nВиллив так вищалла дур ччаврил икьрал.\nИнава заллусса хъус-хъиншивруцIух,\nЦа аски душманнал къабансса зарал\nБуллай ура ина, щуну оьсса цIу.\nИна цIана ура хIакьсса чIюлушин,\nДуркIун лагай интнил мяйжансса мангъуш*,\nВила чIурукьшиврул къупливу ччуччин\nБуллалисса вилла дугъришиврул гуж.\nРахIму ба дунъяллий, ягу дурччушин*\nИнара бюхъайссар сагънура дуччин.\nМукьцIалла кIи ххярххун, лагма дургьукун,\nСангарду* дуклай вил ххуй ненттабакIрай,\nВарз-варз тIи дух аццайн дуклан диркIукун\nЦIана вий цIай-цIай тIи ххаллил яннакри,\nМахънал вихь цIуххинссар: "Ххуйшиву ци дав?\nЛавг гьантрал ххазина чуври тти бусса?"\nВивбагьну лабивкIсса иттаври чиннав?\nДурвав ялурхъяву* цияр кьюркьусса?\nМунияр – ххаралий учин хьунссия:\n"Вана ттул чIивитIу, ттуяту ивзма.\nВанавур ттул пахру ва ттул ххуйшия.\nВари агьилшиву хIалал дитанма".\nВил оь бякъин буллай нанисса чIумул\nКIири буллантIиссар оьрчIан буллумур.\nДагьанттуву симан ккаккайрив? – Ургу!\nХьунссар ххуйшивруцIа щалла дуниял,\nЧIа ку мурадрацIа нину хьунмургу,\nАгар къалякъирча му цIудан мажал.\nЩилли вил дюрхъу хъю сандакъул дайсса\nСахла* дуваншиврул цилла душшиву?\nЯ щилли цавува, гьаттал хIатIливу\nКъабишинну, цала наслу буччайсса?\nНиттил хьхьичI авцIукун, цил ярунниву\nУссара ина ца интнил симанну,\nВингу лавг оьрмулул чIавахьулттиву\nКкаклантIиссар вила мусил замана.\nАхир хъамаривтун, оьрму бутларчан,\nЛитIунтIиссар вищал вил сипат ва жан.\nТири-хъири дара, ттул аьзизсса дус,\nВиннагу ирсирай дуркIсса ххуйшиву.\nЦина ччинан дулай тIабиаьтрал хъус\nХушрай, насиялун* – зана даншиврул.\nТуну, ттул ххуй чIиппир, цивана ина\nБуржирай ларсъсса зат винна дитлайсса?\nХайр бакъа пайдачий*, цукунна винна\nДиртмунил авадан ина къаайсса?\nВищала инава маша байхьувкун,\nМюнпатгу бухьувкун мунин лавхьхьусса,\nЦукунни, ссят дирну, тIалав дурувкун,\nВихь цичIар дакъасса махъун дирхьусса?\nХайр къалавс ххуйшиву гьайсса вищаллар,\nХайр лавсмур яшайссар – лахъан вил бигар.\nСсят дучIай, ссят лагай – мунил магьирну\nЯруннил хьхьичI дишай хIакьсса ххуйшиву;\nМу букIу-лагулул оь зулмулийну\nБирибат хьун дувай кIа ххаришиву;\nГъи лур дурну дишай оьсса кIинтнилу\nДигьалагру дакъа лечлачи ЧIумул;\nМикIирал къаранкъаз марххалттанилу –\nВанийнни дуккайсса гьарца рухI думур.\nТак хъункIултIутIул кIукI (хьурча му хьхьицIин!) –\nПюрундалувусса хьюму дуснакьлу,\nХхуйшивруща зевхху ххуйшиврул кици! –\nГъигу диркIсса дакIнийн дутлай дур хIакьну.\nКIи дуркIун мукьахгу, жунна тIутIул щин\nКIицI дуллайнна дикIай гъинтнил нацIушин.\nМугъаят хьу кIинтнил сситтугъун* канил\nГъинтнил аргъирайсса вил жан къахьхьицIин.\nВила ххуй ххазина къалиян кIанил\nНацIушиврул шуша аьркинссар дуцIин.\nМукун хайр ласаву му хIарам бакъар –\nВилламур хъуслияр дуркIсса ялунсса.\nВина арс уварча, му арсгу винар,\nАцIа арчагурив – хайр ацIлийнусса.\nТтинияр ацIлийну талихI булурча,\nУтта укканссара ацIийла ина,\nЦири вин бан шайсса азардануща,\nДурну мукьах муксса буллугъсса мина?\nХIайпри вил ххуйшиву, маацIара тарс,\nВарисну* вин хъинссар кьакIилуяр* арс.\nМашрикьраха* гьаз хьу цIаран лархъ бакIрал (1)\nБувтIукун дунъяллийх рахIмулул чани,\nГьарца рухI дусса зат кIа мубаракнал*\nХьхьичI икраннай дикIай, дагьну суждалий*.\nСсурулух гьаз хъанай, кьудрат цIакь хъанай,\nДяссавруннайн Бургъил буллайни меъраж*,\nАзарахъул яру тамаша буллай\nБикIай ккаккан кIанил ятIул мусил таж.\nАмма ахттакьунмай, Бургъил гуж ласлай,\nГужрацIа хьу пIайтIун* дагьну дарчукун,\nХьхьичI мютIисса яру тти, хьхьичIа букьлай,\nБуруглай бикIайссар цамур чулухун.\nЗаваллай буссаксса виламур кьуват\nВа сийгу дуссаксса, вина арс ува.\nВичIан нахIу макьан, цанна пашманну\nНацIу чIурдах ина вичIи дихьлайсса?\nХхари къаайсса зат ххира дан цанни,\nКъащирив, тIааьннив цал вин булайсса?\nАгарда вай синттал бавкьусса чIурду\nВин бюхлай бухьурча, чил талихI кунма,\nВийн ссувайну* ливчIсса вила базурду\nДяъвай бикIантIиссар ливчIун тIий оьнма.\nВичIи кIюла дува – бавхIусса хъинну,\nЦаннил зумату ца бур макьан ласлай,\nЦачIун хьуну ппу, арс, ххарисса нину,\nЦа чIуний тIутIисса хханссар ца балай.\nВай бавкьусса чIурдал жухьва тIутIиссар:\n"Цувалу ливчIсса чув ссанчIав акъассар".\nХъювхъу тIи къадан-яв аьсивсса щащар,\nСсувайну* гьан бувсса оьрму зиялун?\nАгь! Агар лавмартсса бухьурча кьадар,\nЩащар хьун багьанссар щалла дунъяллун.\nЩащарсса дуниял тIунссар леххаву,\nКъалирчIун тIий вия лярхъусса ца рухI,\nГьарица щащарнин цила оьрчIаву\nЧIалан бикIавай тIий ласнал чурх, яру.\nИсрап* дурмур хъусгур дусса дунъялий –\nМу хъуслил заллухъру так баххана шай;\nАхир шай ххуйшиврул, гьарча зиялий,\nХайр бакъа хъус лирну, заллугу лияй.\nЦайминнах дакIниву ччаву къадайма\nМу хаинни, яла хIая дакъама.\nХIая! – Уссарив вин ца цучIав ччисса\nИнава ххирасса лагма-ялттунав?\nБусрав бакъа оьрму чийх бачIлачIисса\nВин – мяйжансса за бур – къаххирар цучIав!\nГьарзатрайнсса сситтул увгьусса ина\nВила сситтул ура инава ккухIлай,\nБутIурай винна дуркI ххаллилсса мина\nАьян ура ритлай, цIудуллан кIанай.\nЧантI уку, на пикри баххана бан а,\nСситаралуяр* вин лайкьсса ччавурча,\nХасият аьчух да, ненттабакI кунма,\nХхуй хьунтIисса яла дакI-аьмалгурча.\nТтул хатир бувача, цIуукку, лажин,\nВилла ххуйшивугу лирчIссар яла вин.\nЧал* хъанай, меж бикIлай буссару жува,\nЖува рухI дирхьума, тIурча, ляуклай.\nЦуксса гуж бивхьурив жува оьттуву,\nМуксса, дакI дарцIуну, га жулар чин шай.\nВанивур ххуйшиву, гуж ва аькьлугу;\nКьатIув – ахIмакьшиву, дяркъу ва шинну;\nЯла дацIантIиссар найннасса чIунгу,\nШаншинал (1) дунъялгу гьантIиссар лирну.\nТIабиаьтрал цина къаччинал, оьнал,\nОьккинал ахирда оьнийн дуккан дай.\nБуллугърив щин дулай? – Сахаватлунан*,\nЧумартну харж дурнан чумартну дулай.\nКуцра, къалипра, тIий, увну урача,\nКопияртту бища, бува хIарачат.\nЧIун бусласи ссятрах уна вичIилий:\nХхал хьувкун хьхьунивун ярг кьини дюкьлай;\nХхал хьувкун арцул цIай чал* хьу хIаллулий\nНякI банавшагу, аргъ ларгун, меж дикIлай;\nХхал хьувкун кIирисса бургъия ятту\nКIучI бувайсса мурхьгу тти кIачIа хьусса\nВа щюлли урттуя дур кIуриялтту\nЧурттуй дирхьу нуркIлул чIирттарайн дурксса –\nХхуйшиврул чумартну вин пишкаш дурмур\nЧIумул ссуй* данссархха, тIисса дард дагьай:\nУкуннархха дирчIан ххуймур, нацIумур,\nЦайминнул аргъ цинна дунура чIалай!\nХхассал къашайхьукун ЧIумул мухIлища,\nНаслу ба – му цIакь бан хьунтIиссар вища.\nИна инавану илукIу – вища\nСагъссакссарча шайсса му за буруччин.\nВилла нацIушиву чийхгу дачIирча,\nМури ахир хьуннин дайсса хIадуршин.\nХхуйшиву дуллуссар вин ижаралий*\nКкаккан дурсса чIумуй. Инагу дулун\nБуржлувссара, ттул дус, мура кьяйдалий\nВилла нацIушиву вила наслулун.\nХъинни, оь бивкIулул сси ливкссия, тIар,\nЯгу кьуру кIинтнил замгьардал къия –\nВар, муксса ххаллилсса къатта-къуш лиян\nБитайххурав? Лайкьну ябан аьркинссар.\nАвай!.. Я ттул ччавуй, арснал чинссия:\n"Агь! Ца ххаллилсса ппу ттулгу уссия!"\nЦIурттайнугу ккалай акъара кьадар,\nНужум* элму кIулли, хьунчагу учин,\nТак цийнугу оь, хъин къабара ахттар –\nЩавщирив бияйсса ягу дурччушин*,\nКъахъирив агьара кIул бан, ци ссятрай\nГъарал лачIунссарив, марч бищунссарив,\nЯ цума паччахIнал ци билаятрай\nТирххандарайн агьлу биян банссарив.\nТтул кIулшиву дур так вил ярунниву:\nТтун загьир* бунни ми абадул цIурттал\nХIакьмур ва ххуйшия цадантIишиву\nВил ххаллил авладрал, вил ххаллил оьрчIал.\nОьрчIру къабарчарив, литIунссар – бувчIа! –\nХIакьмур ва ххуйшия вил бивкIулущал.\nТтун хIисав шай: гьарзат лядуклайнугу,\nКамилшин* душиву так лахIзалийсса*;\nВа сахIна* – ва оьрму – зат дакъанугу,\nЦийн бушиву цIурттал илгьан* сиррийсса*;\nНазсса* тIутIай кунна, ялурзуну* ссав\nЖуйрагу душиву – лахъний битангу\nКъудур хьуннин чурххав аргъирал шарав\nЯ, къабивкIсса кунма, бирибат бангу.\nУкун оьрму цалийн къабукIлакIийни,\nТтул итталун дагьай вил жагьилшиву –\nХьхьунил дугьан дан ччай вил чанна кьини,\nКъачагъ ЧIун ва Ажал ччалай бур циву.\nЧIумущал так ца ттул ччаву дур талай,\nВил оьрму жалгъа бан, цIулаган бан ччай.\nАмма, дуну махъ вийн муксса зидлий* ЧIун,\nВичIа дяъви бансса ци буссар сурсат*?\nЦи дур дуккан дансса бивкIулул хьхьичIун,\nВа ттул назму дакъа, дурив цамур зат?\nВин гьарзат чIалай дур бахтлил бакIрая.\nЛагмарив бур душру – тIутIив ххаллилсса! –\nХIарачат буллайсса суратчинаяр\nЛащанну вил сурат дишин цив ччисса.\nВил гьайват, вил адав я суратраща,\nЯ санаэрттаща* цIудан къахьунну,\nВищарар уттара дан хьунтIиссача,\nЦIууклаку чил хьхьичI, тти улувкьуну.\nЛичIан ччай бухьурча вин уттавану,\nДихьлахьу суратру вила гьарзану.\nГьанссар заманагу. Цур назмулуща\nВих ан шайсса яла, цIа дуллай вия?\nСсав барар, къашайссар бусаннив ттуща\nГьаттащакссавагу вил оьрмулия.\nХIарачатрай ура ххуттая ххуттайн\nТIайлану багьан бан вил камал* яру.\n"Къавихра, – наслулул чинссар, – шаэрнайн:\nИдавсия чичин лайкьри вай ххару".\nТийннай данссар дух хьу хъахъи ларг чIапIив,\nВартIру бусай къужлун цив ккалли дурну;\nНа, хIакьссар укуну, чивчу махърурив,\nШавкьирал махъру бур, чинссар къудурну.\nАй, вил оьрчIгу икIан му чIумал чIарав –\nГанав ва назмулув ина сагъссияв.\nГъинтнил кьинилуха лащин дур чивив?\nИнания цияр хIалинна, ххуйра:\nМурчал кьатI дай майран ххирасса тIутIив,\nЧIунгу гъели гъинтнил чIирир хъиннура.\nЖагь дащай, гъав лагай, оьлуркъуну ссав,\nЖагь гьарзат ччуччин дай някI ссавнил янил (1);\nГьич цалий къадацIай тIабиаьт тачIав,\nЯла ххуймур затгу лиян дай кIанил.\nХхуйшиву ядуллай кар* къабиянну,\nВил абадлийсса гъи къашайссар кутIа;\nВил сипат, бивкIулул ххют къадагьанну,\nУттара дантIиссар на чивчу ххуттал.\nБуссаксса инсаннан чани, ссихI зумув,\nБуссар вай ххаругу, инагу вайннув.\nХанакьар ЧIун, аслан ба михьирттацIа,\nАьрщарал лургъишин аьрщарав дучча,\nОьсса цIиникьрал кьацI бува ххутIацIа,\nЦила оьттув фенинкс (1) лелуххи ччучча,\nДяркъугу, гъелигу дачин да ярглий –\nЧчи-ччимур буллалу, ЧIун, кьаралдакъуй,\nГьарзат лиян дува ва дунияллий,\nАнжагъ ца бур ттул вихь бансса тавакъю:\nАгь, мацIуцIларда ттул ччаврил ненттабакI,\nМадулларда бухсса чIутIлих ций аьшру,\nДаим личIувча кIа симан чанна бакI\nАбадсса эбратну, мяш хьунсса наслу.\nАмма ина дуснай къабарча рахIму,\nЦув жагьилна яан дуссар ттул назму.\nТIабиаьтрал цилла вин дуллу лажин,\nТтул ччаврил хан-бика, хъаннин лайкьри так.\nДакIгу вил иминни, хъаннил кунна, чин\nХьунссияхха, амма лавмартри цал дакI.\nЦалнияр я чаннар, къалпшиву* чанни,\nЧунмай бургарчагу – мусил ранг дишай;\nЧурх бювхъур, бюхъумур вил бур чаннаннил –\nЛас кьякьлухун ишай, хъами хъяврин шай.\nВихсса ччаврил хъяврин цурда хьуну дур\nТIабиаьт, душ ляхъан банна, тIий диркIсса.\nТтунгу къаччиссия ялунххидурмур,\nГанилла на вицIа хьун увну ливчIсса.\nДула – хъаннин хIазран увну махъ ина –\nТтун ччаву, хъанниннив – ччаврил ххазина.\nТтул лащин дакъассар та шаэрнаха,\nХхуй дирзсса щявсса ва някIсса ссавнийсса\nГьарзат гьавасланну чIюлушиннаха\nЛащан дуллай, бювчIу махъру тIутIисса,\nУхьттанну бяс-ччаллий бургъи-зурущал,\nКьирил ва куртI хьхьирил марцI ттиркьюкьащал,\nАпIрил зуруй цалчин дуккай тIутIущал,\nСсавниккурккал вивсса ххуйшиярттащал.\nАгь, на бусан ити ччаврия хIакьсса,\nЦила лякьлул оьрчIах ниттил куннасса –\nЛащин дакъанугу ссавруннай лахъсса\nЦIакь дур къандиллаха* – марцIну чаннасса.\nБаян нахIу махъру гай бити бусан.\nДахлай уххурав на ччаврия цIадан!?\nЩялмахъри дагьанттул – хъунав къашара,\nЖагьилшиврул ва вил чIун архIалссаксса.\nВий ккавккукун ЧIумул гъай кусса щару,\nГъан хьуссар кьинирду ттул махъра-махъсса.\nВил щалла ххуйшиву, гьайват авурсса\nВа ттул къюкIлил ялтту лархсса лаххияр.\nТтул хъазамрав вил дакI, вилмунив ттулсса\nБюхъайхрав хъунасса икIан на вияр?\nМунихтуну, аьзиз, личIлулну икIу.\nВил лавай авцIуну – ца ттула акъа –\nТтининту на ивкIра, дуруччав къюкIгу,\nДайсса кунна ниттил оьрчIай аякьа.\nКъюкIлия каласи, ттулмур дацIарча –\nВа ттун пишкаш дурсса ласун дакъарча.\nКъуркъа артист куна, къухъна ацIаврил\nРоль, лархьхьуну дуна, дакIния дурксса;\nАхIмакь куна, гужсса сситтул уцIаврил\nСсавур кIюла дурккун, ласу бувхIусса;\nМаз бувхIуну ура нагу мукуна,\nЭшкьилул ххуллурду ласун къабюхълай,\nТтул мазрай дихьлай дур цIакьсса кьункьула,\nЧчаврил кIусса асар дакIниву хьхьачлай.\nТти, вищал ихтилат ба, тIий, лу гьан бав:\nВев тIутIисса дакIнил ссихI дакъа илчи,\nТтул ччавугу ларсун, тIалав дан жуав,\nНасувча, пасихIсса мазрал чаймур чин.\nБукки ттул кьадагьсса ччаврил чивчумур,\nЯруннин баян ттул дакIниву бумур.\nВил ххаллилсса симан ттул дакIнил улттуй\nЧирчусса суратчи – ва ттула яри.\nТтул чурххираягу хах хьуссар утти:\nСуратрал магьирлугъ – перспективари*!\nУхьурча мяйжансса симан ккаккан ччай,\nУсттарнавух ургу – гьунар ххал бува (1).\nВил ярури бусса пюруннан кIанай\nВа лархъсса хъазамрал ттучандалуву.\nШайсса аьжаивну ххаллилсса даву:\nТтул янил дурунни вил хъинсса шакил*;\nЧаннасса баргъ кунма, ттул хъазамравун\nВила я бурган ба, ва сурат ккакки.\nДарчагу ттул янил ваксса чIюлушин,\nЦищава бюхъан тIий бакъар дакI дурчIин.\nБулуннав лявхъунан бахтлил цIуртталу\nЖяматрал хIурмат, цIа, къуллугъ ва ххара!\nАкъанугу на му талихIрал заллу,\nТтула кьадарданул ара на ххари.\nХъунисса принцтурал хъихъи лавсцири\nКъяртри тIиртIуну бур, тIутIайх бивчуну.\nАмма баргъ бугьарча, гай цивппа цари?\nПахругу бивкIуссар, цIагу дурччуну.\nАзарва дяъвилий душман ххит увсса,\nЦIасса аьралуннал бакIчигумали,\nУвххун, апатI хьуну, так цал ух хьурча,\nХъамаивтссар – щинни цув кIулсса яла?\nТтун буллумур арши абадлийсса бур,\nМугу вил ттухсса ва ттул вихсса ччавур.\nЯ ттул ччаврил агъа, вичIан дишала\nЧIумуй диян даву – бигар бур ттуйсса.\nМу дакIнийсса кIул бан гьан бав рисала*,\nАькьлу ккаккан бан ччай бакъар гьан бувсса.\nТтул бигар хъунмари, аькьлу нукьсанни*,\nЧчива лайкьсса махъру язи бугьан тти,\nУмуд бур, ттул кIачIа вакилтал янна\nВил чумартсса дакIнил лаххан банссар, тIий.\nГьай, аман, бюхъайхха талихIрал цIукул\nЦIимилийну цамур ххуллу ттун лякъин,\nВил хъиникIавугу мичча хъун хьувкун,\nТтул тIайлабацIугу ттуя къабяйкьин.\nМикку сисивияв бусан ччаврия,\nМуниннин багьанссар бакI кIучI дан вия.\nУвххун, багьтIатI хьуну, уттуишара,\nВай базу-базурду рахIат банна, тIий,\nАмма щугълурдаву ссапар бахIара,\nБигьалаглагисса чурх буна шаний.\nНавагу кьаивтун, бачай хияллу,\nБачай хIаж бан вичIан вай вежултраву*.\nЛипI къатIий буруглан бикIай ттул яру\nМурчIунгу ххал шайсса хьхьунил цIаннавун.\nМурчIи яруннил хьхьичI, дарс кунна, дацIан\nДай вил ххют хияллал, балглан ивкIукун.\nАгь, дуцIай нурданул лухIи хьхьунил цIан,\nВил чаннасса симан ялун дурххукун!\nУгь! Дяхтта вай чурххал базу-базурдал,\nХьхьувайрив кIулшилул ара азурда.\nЦукун зана бави на ттула талихI,\nТтухь му хайр ласунсса рухсат бакъани?\nХьхьу-кьини, кьини-хьхьу – мугурхха таммихI,\nРахIат къадайхьукун хьхьунил кIу кьини.\nТтун аькьувалун дур ми дустал хъанай,\nХъамабитан бувну абадул зидгу*.\nЦа зий, захIмат буллай, ца шикаятрай*,\nЖува арх бансса бур гьарца цил хъитгу.\nХъин дикIан дан кьини чара вихь: "Чаний," –\nДарщу ссав даруний, бара на щукру;\nЦIай-цIай тIи цIурттайнгу байсса икранни,\nВин липI тIий бушиврий хьуншиврул мукIру.\nТак хьхьуния хьхьунийн лапра лухIир цIан,\nГьантри наниссаксса, хъуннар дардисан.\nКьадар ва чил яру оьбикIлакIаврил\nАрши бакъа ттул дакI дикIай къуманна,\nКъюкIсса ссавнийн ура нахIакь леххаврий,\nТтуйнна нарагума дара нааьна,\nЧIа чин ччай ттуннагу аваданшиву,\nДуллусса куннасса вайми дустуран,\nХьурдай тIун икIара чил магьиршиву\nХхуй къадизлазаврил ттулламур тура*.\nВаксса ттуна нава къаччан хьусса ттун\nИна дакIнийн агьний, читIу кунна, рухI\nГьавасланну гьаз шай гъапулсса щяту\nВа ссавнил бухкIуллух дуцай санаъру*.\nВил ччаврил ттун буллу буллугъсса талихI\nГьич къабулавияв паччахIнал тахлих.\nЛарг чIумул дакIнийсри, ссудрайн оьвкуну,\nТтуввасса пикрирдал хьхьичI бацIан бувкун,\nДух дардирдал цIусса угьру тIи увну,\nБувчIин бай: ттул оьрму бур оьнийн бувккун.\nМу чIумал ттул хъатлу къаккарк янива,\nКкур куну, макь дачай ччаву дакIнийну,\nБивкIулул дурччусса цIансса хьхьуниву;\nЗумагу тIи ара хъирив кьурчIину.\nБуруккиннал ххалуйх лахлай буруккин,\nНа ккалан икIара дардру цал ттигу;\nКьурчIисса аьдадрал ара оьлукъин,\nХьхьичIвагу лавс багьа ласлай кIилчингу.\nАмма, ттул дус, вия ца чансса хIаллай\nПикри буварчарив, ца дард къаличIай.\nЧчаврил гьавас бутай цинярда къюкIру\nДурччу ххай икIара вил хъазамраву,\nМива баяй ливтIу дустурал чIукIри,\nМиву паччахIшиву дуллай дур ччаву.\nНа мубараксса* макь ччаврих динийсса\nМиксса руртIуссархха вай яруннива!\nВай дустал, вай къюкIру, лиртIуссар тIисса,\nСагънура ляркъунни ттун вил дакIниву.\nДурччусса ччавугу сагъну ядурсса\nГьав хханссара ина. На ва ттулла жан,\nТтулла ччаву дачIлай, гьарнан буллусса\nБутIри, цачIун хьуну, бивну бур вичIан.\nТтун ххира рухIру дур циняр вивура,\nНа вилгу, гайнналгу муниятура.\nИнава личIарча ттул аьпа баннин,\nТтул ттурчIайх дакьиннин гьаттал луххал къат,\nЦал ялагу букки ттун ххира янил\nТтул ччаврил бивхьусса яхъасса ва хатI.\nБиша ттулминнучIа ттуяр махъминнал\nЧивчусса шеърирду, язи бувгьуну –\nМагьиршиврул ялув бястри къачинна,\nХIакьсса ччаврил буссар ттулми чивчуну.\nЯлар вичIан бучIан лайкьсса пикрирду:\n"Ттул дуснал Шеърият* дюхълай най дия,\nЦикссагу банссия ччаврил шеърирду,\nЦан оьрму лахъисса буллуссания.\nЛяличIишин ххирар ттун гьарцаннаву,\nВайннал – магьиршиву, дуснаву – ччаву."\nТтун цимилгу ккавкссар бюхттул барзунттайн\nАякьалий кIюрххих Бургъил я битлай,\nМусил лажин ппай тIий щюлли бизанттайн,\nГъав лавгсса щаращайн мусил цIай бутлай.\nАмма цал-цал дулай кIанил ихтияр\nЦила симан дитан ттуруллул дугьан,\nЧумартшивруцIа дан ялгъуз дуниял,\nЛажингу кIучнура дитлай хьхьичIа гьан.\nЧумартсса чаннащал кIюрххил ххяххабаргъ\nМукунма хьхьичIава бивтсса ттунгуя.\nАмма га бивкIун бур ца лахIза* анжагъ –\nТтуруллул бувгьунни утти кIа ттуя.\nТтул ччаврин зарал бан къашайссар мукун –\nДащайссар дуниял, ссавгу дарщукун.\n"ДаянтIиссар," – кувкун, вихшала дурну,\nНа ссапар бавхIуссар, дакъа лаххия.\nАмма, хъирив ларну лухIи-цIан ттурлу,\nЧявхъа-гъаралданул бунни ттуй къия.\nУтти ва микIирал дарттусса лажин\nВил чаннасса тIинтIал дарчагу кьакьан\nТтул цирар – хьурчагу ттул щавурду хъин,\nЛирчIунни цIурхьа тIий ттуйрасса кьякьа?\nДард чIири къаданссар тти вин нач шаврил,\nДухларгмур тавбалул зана къаданссар,\nКъаччан бикIан бувнал хIайпру тIутIаврил\nКIюла дурк вихшала тти къадазланссар.\nЧчаврил ттиркьюкьину хьунни так вил макь –\nЧчимур оьбалалух булун лайкьсса хIакь.\nЦал дурсса тIулуя машара пашман:\nХхалаххивгур бусса ххуй хъункIултIутIал,\nДугьайссар бургъилгу, зурулгу симан,\nКъупливур дикIайсса, дакIоьзинсса тIал.\nИнсантал бяйкьайссар, нагу мукуна:\nЛащан баву дав вил оькки тIул кьюлтI дан,\nТтунна нава дуллай рушват*. Вин бунагь\nБаннияр, ттун бигьар му хIалал битан.\nВий аьйми вил тIуллу дурчIинмур буллай,\nВийн къарщиманая хъанай чулбищу,\nТтунма къасалахIсса* машлухун агьлай,\nДяьви бур ттул ччаврил вийнсса зидлищал*.\nГьай-гьай – чара цири – дан багьай му къел,\nТтухава цурк бувкун аьзизсса цуркил.\nМукIрура, кIияну аьркинну бикIан\nЖува, жулла ччаву дунугу цасса,\nМунияту ца ттуй багьлай бур личIан\nТтангъа, вил гьурттушин дакъа на ларсъсса.\nКIирагу ччаврилгу хIурмат бусса цар,\nАммарив личIиссар жула энадру.\nМиннуща зарал бан ччаврин къашайссар,\nДацирча дакъасса ца-ца тIий ссятру.\nВа ттуйрасса аьйлул ина къакьюкьлан,\nИна къакIул мишан нагу даванна,\nВищагу къахьунссар ттул хIурмат буллан,\nВиламур бусраврайн ххют къадагьанну.\nДи! – Къабувнугу ттун ина ччиссара,\nВилмур ттул, ттулмур вил – сий жулла цари.\nШад шайсса куна ппу, хъунав хьунугу,\nЖагьилсса арснал був гьунарду ккаклай,\nНагу, кьадарданул аьрчча увнугу,\nУра вил хIакьшиврий, сийлий мяш хъанай.\nЦумушиву*, аькьлу, ххуйшиву, авур\nВа цIуллу-сагъшиву – виву бур мяъдан;\nМиккун жалгъа дурсса ттул ччавугу дур\nТтуламур хасият дуллай авадан.\nТти махIрум къашара, ссукьгу къачара,\nТти на вил ххютулу ура неъматрай;\nВия бив давлатрай гьашиву дара,\nТтун вил машгьуршиврул бутIагу гьашай.\nВичIа дикIай даим ччан диркIсса гьарзат,\nТтучIанмагу бияй мунил барачат.\nБюхъайссарив, лажин, ттул Музалуща (1)\nЦи-ци бухьурчагу ляхъан банна тIун,\nБачIва чагъарданий чичин хIайп хьунсса\nАсар вил ссихIирал буллай буна ттун?\nНа буккин лайкьсса за ляхъан барчагу,\nБарчаллагь хьхьичIва-хьхьичI вихьва учин бур:\nВия чичин ци бур мазкъакIулнангу,\nИна дуллуну махъ хиялийсса нур?\nХьхьичIми урчIуннияр гужсса ацIлийну\nАцIилчинмур Муза хьу ина яргсса,\nГьаз хьувча ина бувт илгьандалийну*\nЧивчумур лахъшиврийн, ттинин къаккарсса.\nЦIа дай чIун дучIарча ттул Музалуя,\nХIакьсса ттул захIмат-я, шавкь – виятуя.\nАгь, шайссарив ттуща цIа дуван вия:\nИна яла ххуймур ттул бутIарахха.\nМюнпат цири вия цIарду даврия –\nВар, ми хъанахъисса ттуятурархха.\nГьая хIатта ца ва сававгумали,\nВия личIи дуллан ттул ялапаршин;\nЯла бюхъанссия виятуралу\nЦа вия лайкьсса цIа дуллай айишиин.\nАгь, личIи шавумур дур оьсса азар,\nАмма, кьурчIинугу цил буллу пурсат*,\nЦал-цал нацIугу бай цил ччаврил асар,\nНахIу бай пикрирду ва куклу дай ссят.\nЦанная кIия ан ганил бай лахьхьин.\nЯлар на дурсса цIа личIантIисса вин.\nЛаси ттул ччавурду, ласи, да, циняв!\nЦи дусса ххай ура тти ттучIа лирчIсса?\nГьарца ччавур кумур ччаву ххай урав?\nЦIана вичIа думур хьхьичIрагур диркIсса.\nВа ттул ччаврил заллу ина ухьувкун,\nЧчаву ишла даврий аьйб къадара на;\nМуксса ччайгу буна, хъяврин хьун ивкIун,\nУтти къачча тIурча, вийра аьйб данна.\nНа аьзизсса цурку хIалал ивтссия,\nДацирчагу щалла ва ттул пакьиршин.\nАмма, энадрал був зараллунияр,\nКьурчIиркьай ччавриву лярхъсса щялушин.\nЗуначий, ччарча на ивчIа сситтуву,\nГьич къалякъинтIиссар вийнсса зид* ттуву.\nНацIусса щялмахъру, нахIу ихтилат,\nНагу хъамаивтун ларсъсса ихтияр,\nКIири жагьилшиву, ляличIи гьайбат –\nГьалбатта, хьунссара ина тамахIкар.\nТIааьнссагу ура – мютIи анссара,\nОьвхъуссагу ура – лачIланссар мудан.\nХъаннил увманаща цуманащари\nХъин бивкI хъами шайсса сситтуй лихъан бан?\nГьалбатта, хьунссия вища яхI бангу:\nВила жагьилшиврий бишин мурия*,\nГужрай лачIлачIинал хьхьичIа укьангу,\nВа ттул кIилийнусса кьутIи къалиян –\nЦищал, вил ххуйшиврул ясир бувгьусса,\nВа вищал, ххуйшиврул лавмарт хьун увсса.\nДард хъунмур дакъар га ина буцаву,\nГа ттун хъинну ххирар, хьурчагу учин,\nЦил ина уцаву – мури цIуцIаву,\nВил ччаврицIа шаву – му бизай кьурчIи.\nНа лякъав вия аьйб лиххансса хIучча:\nТтун ччай буну тIийри, га вин ччан хьусса;\nГа багъишла бангу бювхъунни ттуща:\nТтун ххираманахри цил ччаву дурсса.\nИна акъашаву хайр бур ттул ччаврин,\nГа бакъашавурив – цув вин лякъавур;\nЩукру бур цаннан ца зугу лякъаврийн,\nЖапарив ттунмар – му на зуцIа шавур.\nАмма – хIаз! – дуснащал на цава цара,\nМунияту ганин ххирама нара.\nДяхтта, зат къачIалай на ккиз лагара,\nЯвш бикIлан бикIайхту, яру вих бургай,\nМакIра ца чирахъну ина хьхьичI шара:\nЧаннай цIан даркьуми цIаннай загьир* шай.\nВил ххютлил хьхьунил ххют чанна дуллайсса,\nВил чурххал хъиннура данссар кьини ярг.\nМурчIи иттавгума чани бишайсса\nВиясса нур яргри дяхтта чаннаяр.\nЦи нур дишинавав ва ттул иттаву,\nМяйжансса дяхтта ттун ккаккарча ина,\nРухI дакъа хьхьуниву кIусса шанаву\nВил ххют ххал шай хьусса ваксса мурчIи на!\nИна къаккавк кьини дуккай цIан хьхьунийн,\nХьхьугу кьинир ина ттун макIра хьуний.\nПикри шайссания пана чурххая,\nМанзилданул жува ябуцан къабан,\nВия чIу баяйхту архсса кIанттая,\nМугьлат бакъа вичIан иян бюхъаван.\nИна чун гьарчагу, ци билаятрайн,\nТапават дакъассар – мунил ци ишри?\nХьхьирирдал, кьирирдал тийхсса мурадрайн\nЯнил липI учиннин бияйссар пикри.\nАмма, ца тIанкI дурну вичIан ияван,\nПикри акъара на – мури ттул къюву,\nМунил ура ивкIлай. Туну, цири бан?\nВай кIива бутIа бур гьарзану ттуву:\nАьрщи – аьрщарайнна на уккантIисса,\nЩин – на рутIлатIисса макьри кьурчIисса.\nКIива цайми бутIа – гьава ва лама,\nЛама му мурадри, гьавагу пикрир.\nКIивагу бур вищал, на заллу уна,\nТтучIава къабацIай, ми оьну дирир.\nОьрмулул бутIрая кIива зиракми\nЧчаврил вакилталну гьан бувкун вичIан,\nТтучIава личIай так кIива – цив кIуми,\nГайннул зулмулуллив бюхъай на ивчIан.\nВичIан тIайла бувкми ттулла куклусса\nЧапартал вичIату зана бивкIукун,\nИнагу ххал хьуну, ина цIуллусса,\nНавагу дакIнийсса хавар бавукун,\nХхари шара. Амма цIунил дард дагьай,\nТти ци иш бурвав, тIий, дакI кьуцIу хъанай.\nДяъви бур ттул къюкIлил ттул яруннищал\nВий тамаша бансса рухсатрал ялув:\nМу рухсат цихьри, тIий, къюкI дур буллай ччал,\nМу къатIайлассар, тIий, буклай бур яру.\nКъюкI дур хъарду буллай, цилли ина тIий:\n"КъабуругантIиссар, – учай, – вих жавгьар".\nДяъвикартал-яру, ванищал ччаллий,\nЖавабкарнал махъру буллай бур инкар.\nПикрирдал дурунни силистта* цIакьсса,\nЦинявппа хIуччарду бивхьуну цачIу,\nХIукмугу бувунни аьдилсса*, хIакьсса,\nДяниватугу бан ва бутIа-бачIу:\nЯруннин дулун вил гьайбат авурсса,\nКъюкIлин, тIурча, ччаву вил дакIнивусса.\nТтул янил ва къюкIнил дур кьутIи цIакьсса:\nЦаннин буллу кьисмат цамунийх бачIай,\nВих ялугьлай буний ттул я, вих мякьсса,\nКъюкIгу ганищала дацIавай личIай.\nВил сурат байран дур вай ттул яруннин,\nМу мажлисрайн оьвчай къюкIлийн хъамалу;\nКъюкIлилгу ца шадлугъ циннагу хьуний,\nЯруннищал бачIай ччаврил хияллу.\nВил сипат суратрай я хияллаву,\nИнава архнугу, дур мудан ттучIа.\nВил сипат дуссаксса ттул щугълурдаву,\nНа ура гайннущал, гайгу бур вичIа.\nЯру шанайнигу, хьхьичI дур вил шакил*,\nШанашисса ттул дакI чантI чин дай ганил.\nГьарица мюрш кьай-кьуй аьнт дурну цIакьну,\nНа, ссапар бахIайни, бав гьаксса ургъил,\nВихшалдаран буслай, марцIссар, тIи махъру,\nСсуй* увну гьан къаан лавмартсса цуркил.\nАрцу-мусияргу ххирасса ина\nХъун буруккин ттувун бувтунни, ттул дус:\nЧчинал ка дияйний бур вил ххазина –\nТтул шадлугъ ва ттул дард – дацинссар вил хъус.\nНава лавкьу гьаржлув ттун къалякъара,\nГивур, тIий, ттул дакIмур дарцIуну дуссар,\nДакIнил куртIмур хIужра на вин цIа чара,\nГьангу, зана хьунгу вихьрар ихтияр.\nКIа цIакь хIужралийнгу вихшала дакъар:\nХъуслил гьарица дакI дайхха тамахIкар.\nЦа чIумал – дучIарча му чIун агарда –\nВил къарязишиву ттунна кIул хьурча,\nВил ссавур духлаган дурну ттул аьйрдал,\nИна ххал бигьларча гьарица ттул ша;\nЦа чIумал, ттух дахьва му баргъ – вила я –\nБивтун, аьжаивну ттул чIарах нарча,\nЧчавугу ччавуну къалирчIун, ссая\nДард хьуссарив, балглай хIисав хъанарча;\nЦа чIумал вих хьурча ва ттулла кIулши\nТтуяту вин мюнпат къабияйшиврий,\nДай* кагу гьаз дурну, дарча мукIрушин\nЦиняр ихтиярду тти вихь душиврий –\nКьаити: "Къалайкьра ина ттун," – уча,\nТтухь вил ччаву чIа тIун бакъа тIий хIучча.\nЦуксса къакьурчIирар аьрххилий унан,\nГьарца игьалаган авцIу кIаная\nЧIюхларча ва чIукIа багьтIатI хьу чурххан:\n"Ваксса арх увцунна ттигу дусная!"\nУвхсса ва авкIусса нагу бурттийсса\nБалчан хIаллих най бур кIусса бущилий,\nЦинмагу багьлай бур щак аьжаивсса,\nБурттигьу чIал хъанай чункIив акъар тIий:\nЛаслай бакъар ганил мархь, на бивщусса,\nАнжагъ ссибивзукун, хъит чай хъювсулну,\nТтун ттунма бюхлай бур ганил угь кIусса,\nГанин на бивщусса мархьнияр оьну.\nМу угьлил ттул дакI дур дуллай оьлукъин:\nШадлугъ махъ личIлай дур, хьхьичI бур буруккин.\nХIалал дитанссия гьаксса ттул ччаврил\nЧал тарсъсса хIурхIашин, вичIату найни –\nМяъна цир вичIату дири уккаврил?\nНикъа щун аьркинни вичIан ачайни.\nСсур баву ккаппану* чIалачIи чIумал\nГа пакьир багъишла байма лякъайвав?\nБивгьуну нарчагу, бивщу марч кунма,\nМархь бищун гьуз тIийна нава акъарав!\nЧалгу къабанссар ччал хиялданущал,\nБухьурча му хиял хIакьсса ччаврилмур,\nЛехлай бачай бястлий му ламаращал.\nЧчаврил ябухьгума буссар учинмур:\nВичIату нанийни, хIаллих бачувча,\nВичIан найни, тIурча, хъару ций хьувча.\nНа хъуслил заллура, на ттуршамара*\nКIула кIура дае – хъус хьхьичI хьунтIиссар;\nТак гьаржа чIявуну на къатIитIара –\nНажагьшиврул тIааьн ябан ттун ххирар.\nМунийн бувнурихха тяхъа байранну\nШинал лахъишиврий так-тукну дусса,\nЯхалий* надирсса* чартту усттарну\nБуччайсса кунма, кIай ца-ца дирхьусса.\nВил аргъ ядай чIунгу хханссар ттул гьаржа\nЯгу ххаллил янна мюхчан дай буцур*,\nЧIивисса мутталий так нажа-мажагь\nКьатIув дуккан дайсса вив мюхчан дурмур.\nЧанний – умуд бишин, дуний – хьун ххари\nКаши ттухьхьун дулуй, дуаь вихари.\nСсая бувссарвав, тIи ара вил чурххал,\nГьарцаннал дикIайсса ца-ца ххютрихха,\nВияту дагьлай дур миллион ххютал,\nЛархьхьуссагу дакьар ца гамуниха.\nУргу Адонислух (1), куц бакъа вия\nДурсса сурат хханссар ганал ххуйшия,\nГьеленнул (1) чIаврдая тIар-ва-тIар бия,\nТти Юнаннай* шакил* вия данссия:\nЯлун – инт, виварив – ссут ххуй дурччушин,\nЦа ххютливу дур вил чаннасса гьайбат,\nГамуниву – дакIнил сахаватлушин*,\nГьарица къупливу ца-ца барачат.\nЗаннал гьар цIимилув бур вил базу. Так\nЩил дуссар, вил кунна, хIакьну марцIсса дакI!\nТIайлашиннаралмур накьичгу рутIи\nХхуйшиву ххаллил шай ляличIинура.\nЦуксса авурсса дур ххуй хъункIултIутIи,\nТIааьнсса кьункьаллив ххуй дай хъиннура.\nАьйплуми тIутIалгу ранг тунтсса дикIай –\nКьанкь ххуйминнуяту личIи дакъассар,\nГъинтнил гъели мурчай ццуццуй тIий хъюлчай,\nКъупру хIаясизну я-ябишайссар.\nТак къачIалайнугу дур гайннуву тIал,\nГай ялун ххуйнугу, вива сакъатри,\nЛитIай ссанчIав дакъа. Кьанкь ххуйми тIутIал\nАжалдануватур дуккайсса аьтри.\nМукунна къалиян вил аргъ, ххуйшиву\nМи абад дуванна на ва байтливу*.\nПаччахIтурал циняв гьайкаллал* мармар\nЛахъи къалагайссар ттул назмурдаяр,\nВайннуву вил сипат тIунтIиссар пар-пар,\nЧIумул каниччул був кIялазурттаяр.\nГьайкаллу* дяъвилий эяллай дацIай,\nПасат бувну гьан бай усттарнал гьиммат*,\nГьич ччукъаччинтIиссар дяъвилул цIарай\nХхуттаву рухI дихьлай дурсса вил сипат.\nХхарххи ласунтIиссар ина ухьттанну\nОьбалдарайх бикIу, бивкIулийх бикIу;\nКкаккан бюхъантIиссар вища мяйжанну\nАхиратрайн диян нясивмур никгу.\nВай ттул шеърирдаву яхьу, дус, ина,\nБизан баннин жува кьияма кьини.\nЯ ччавуй, чантI уку, уттагу дукку,\nКкаши-мякьлилнияр вил тия* байлссар.\nЦиксса диркIхьурчагу хIакьину дурку\nДукра, гьунттий лапва иштахI багьайссар.\nМукунна ччавугу: буччин барчагу,\nБувххун анкIа тIуннин, ккашилсса яру,\nКьатIув буруглайнма буссар ялагу;\nКкик тIун къадикIайссар ччаврих мякьсса рухI.\nХъун хьхьирийн дуккувча цачIу бакъа ЧIун,\nЛичIисса зумардай жува кьабивтсса,\nЖагьилсса лас ва щар, биян ччай цачIун,\nЦаннайн ца ка тIитIлай, личIину ливчIсса.\nЛичIи хьу ЧIумун цIа кIинт диза ина,\nГъи шамлийну ххира хьуншиврул винна.\nНа вил лагъ ухьукун, ттун вил мурадру\nЩаллу бавунияр хьхьичIунсса цири?\nБуюрдах ялугьлай гьан дурми ссятру\nТтул оьрмулув яла талихI бумири.\nСикъасай ва ттул дакI цIуру-кIуру бан,\nАмру баннин ацIлай, чIун оьнна найни,\nЦуксса кьурчIиссарив къабюхъай кIул бан\nЛичIишаву, ина ттухь "насу" чайни.\nКъашай, къащи ккухIлай, вил иширттавух\nХIала увххун ачлай, ина чуври, тIун;\nКъуману икIара на пикрирдаву,\nЩищал гьан дайвав, тIий, ина вилла чIун.\nНа мяйжаннугура ччаврил авлия,\nВихь оьккир къачинна, ина ччимур ба.\nЗаннал буруччиннав, на, вил лагь, нукар,\nВил хIаз-дялахърурдал хIисавртту дуллан.\nТания шийннайри ттучIа ихтияр\nДусса вил тIуллахун, вихун ахчилан?\nЦIурюкьлай икIара, чIу баннин ина,\nБакъа тIий ттучIава вил мажал, вил чIун.\nАгь, дард духIай ссавур, ссал кабакьинна,\nТтуйра бювкьу байни, на угь-къак къатIун?\nИна винна чирчу бигардал сияхI* (1)\nЧчийкун итадакьин бияла вихьвар,\nЧчима багъишла ан, ччарча бан къия,\nМудангу ца вихьрар дусса ихтияр.\nТтул бурж, нану чиннин, вих ялугьланни,\nВил дялахърурдайгу аьйб къадулланни.\nКъадикIайния махъ цIусса ца цичIав –\nТти тикрал хъанайссар танира хьумур –\nЦуксса ялурхъяву* нярай шайривав,\nЦил ляхъан буллайни ччянива кIулмур?\nБургьил ца ххюттуршра лагма буккаву\nЗана дуван хьурдай, на тIун икIара,\nЦIуницIа урувгун бух луттирдавун\nБуккин ххуйшиврия чивчусса ххару,\nКIул бан вил куннасса сипат дунъяллун\nТIиртIукун, аькьилтал ци тIий бивкIссарив,\nХхуймигу цумирив – жуварув, гайрив,\nЮхсса цава царув, хьусса лаялун.\nДакI дарцIуну ура – гайннал цIа дайсса\nХхуйшиву къадиркIссар вилуксса лайкьсса.\nЧарттари зуманив щатIив укунма,\nЦалла ахирданийн минутIру дур най,\nЦа ларгний гамур шай, буллай дур жапа,\nАбадул бяст-ччаллий – анжагъ хьхьичIуннай!\nДайхту, балугъравун духхан хIарачат\nБуллай, аргъиравун дияй рухI думур;\nАмма, талай духхай, духхин дай гьарзат,\nЗеххай цIунил ЧIумул цилла дуллумур.\nТIутIул жагьилшиврийн ритай чIатIаракI (1),\nГъай учай (1) ненттабакI, ятIулну диркI чIав,\nЛиян дай ххуй-ххуйми затурттил вирдакI,\nЧiиникIрал (1) дуцинсса къаритай цичIав.\nКъашайссар ЧIумуща бан ца оьбала:\nВия цIа дай байт* бан хъамабитала.\nВил симандалуллив къабитлатисса\nКIу лавг ттул я лакьин жапасса хьхьуну?\nВин ччайну тIийрив ттул ккик ххиллалисса,\nТтуй хъяй вил куннасса ххют хьхьичI дарцIуну?\nВил рухIрив, кьариртун архну шардалу,\nВай ттул иширттавух хIала духлайсса,\nТтул карчI-таммалшиврул, ттул кьюкьалдарал,\nВилла сси-къащилул хъирив дизлайсса?\nЮх, цуксса хъуннугу, мукссара дакъар\nВил эшкьи, ва ттулла дакIнивур эцIа*.\nТтулламур ччаврил бай яруннин къарал,\nТтулла хIакьсса ччаврил ара шануцIа.\nИна архссаксса, ттун бакъари шану,\nЧIалай ина чичIан хъиннува гъанну.\nТтухрасса эшкьилул бунагьрал яру,\nТтул базу-базурду ва рухI дургьунни.\nМу бунагьрацIа хьун къалякъай дарув,\nГанил ттул дакIниву кюру бувунни.\nДакъар щилчIав симан ттулнияр ххуйсса,\nТтулнияр бювхъу чурх ва дакI тIайласса.\nМу кьимат муксса бур ттучIа бюхттулсса,\nЧIарав ишин лайкьсса акъар лагма ца.\nАмма дагьанттуву ккаккай сси-къащи.\nТIартIсса ва гъав ларгсса лажин дур тиву,\nТтухрасса эшкьилийн дуклай дур къарщи,\nБуслай мунин хIучча хъис къаливчIшиву.\nВил шиннах уруглай, ттуллами чIалай,\nТтуятува нава лявкъунна ккалай.\nЦIана ттуйра кунна, ЧIумул ттул ччаврий\nДизланссар оьхIалну палачат* кару,\nОь кьакьан булланссар дирсса цIуцIаврил,\nНенттабакI меж битлай, бутланссар щару;\nБяличIан бувну цил кьинилул ссапар,\nХьхьунивун бизанссар жагьилшиврул ша;\nАргъ, интнища кунна, ЧIумул зеххинссар\nЦIанакул паччахIсса цил ххуйшивруща.\nМу вяъда* бучIаннин, бару бав нагу,\nДайщун дансса ЧIумул гьарзат лияй тур –\nТтулла ччаву ядан къабюхъарчагу,\nДуснал оьрмувагу буруччин ччай бур.\nАбадссар на чивчу лухIи ххуттаву\nЖагьилнасса дуснал жагьилсса ччаву.\nХхал шай, ЧIумул ххяппа дизлай, лиллайсса\nТтуршрахъул шиннардий яхьу ххира хъус;\nЧарил бюхттул чIюйрду лекьан буллайсса,\nЧарвитул* гьайкаллай* сси багьайсса куц;\nХхал шай ттун цIалхъансса, ккашилсса хьхьири\nПаччахIсса зумарду лурдан ччай, ххяхлай,\nАмма, щин дух дуллай, кьянкьасса кьири\nЛаргмур дучIан дуллай, дуркIмур харж дуллай;\nХхал шай ттун, гьарзатрал чIанлаялуншин,\nАргъгу аьявривух хIала дурхшиву;\nВа харапшиврул* ттун буллай бур бувчIин\nТтул ччавугу ЧIумул ласунтIишиву.\nМу пикри ажалли, бан ливчIмур бур ва –\nАьтIун, думуницIа къахьун нигьнува.\nЯ чару, я чарвит*, я кьири-хьхьири –\nМи цири? Гьарзатрал заллури ажал.\nХхуйшиву заэвсса, назсса* тIутIири,\nЛаяйххурав цил гуж ажалданущал?\nХьунссарив къизгъинсса му гьаллалущал\nЛаян гъинтнил ницIал нахIу кьункьаща?\nБюкъахъайссар гьарзат лияй ЧIумущал\nЛаян лахъ ххяллаща, хъун къапурдаща.\nАгь, ццах бур няраву! Чуври лабитан\nЧIумул къатIа бизай ЧIумул жавагьир?\nЧуври гуж лякъайсса бацIан бан цил ччан?\nЩилли бан ххуйшиву ххассал дай ссихIир?\nМу ссихIир бан дуссар ттул лухIи щекьи,\nЯргну ядантIисса ттул марцIсса эшкьи.\nВай гьарзат бухIаяр ажалва хъинни,\nХхал къахьун дугъри чув чIа тIий цадакьа,\nВа буллу махъ лиюй дарцIусса кьини,\nВа лайкьакъу лайкьнай хъяйсса нач дакъа,\nВа хIаядакъанахь иман чIатIаву,\nВа марцIсса душваврай зуна бишаву,\nВа камалшин* оьнал оьцIанил даву,\nВа чIуртун, чувнаяр хъун уллалаву,\nВа магьиршивулий бихьлайсса чидар*,\nВа аькьил дурккусса хIудул ччанналу,\nВа ахIмакьнайн тIаву хIакьсса аькьлукар,\nВа зулмулул хьхьичIух зийсса хъинбала –\nВай гьарзат бухIаяр, бигьар бивкIува,\nТак дусная личIи на цукун хьува!\nАгь! Ливминнавату ва къауклайсса\nЦала чирирдал чил бунагь шюшиннив?\nХIала излай, бунагь чIюлу буллайсса,\nХIаярал кIанугу бугьанна тIийрив?\nЧIаврдай жагьил рангру дуна сагънура,\nСсан аьркинссар дурсса дугъанну дуклан?\nХхуйшиву цурдагу тIутIи дунура,\nКанил дурми тIутIах циванни луглан?\nЯтIупурх тIи чIаврду циванни чIа тIун,\nТуннурдаву оьтту кьавкьун бунува?\nДурчIунни мяйжансса савав цIана ттун:\nПахру гьарзанугу, мяш ан ур ца ва –\nЛавг гьантрал ххуйшия. Гьарнан эбратран\nЯуллалиссар цув ва тIабиаьтрал.\nХьхьичI заманнул сипат хханссар ва симан.\nТIутIайхгу дичайва тани ххуйшиву,\nЧIумува лирчукун, дирчIайва. Амма\nКъакIула ххуйшиврун хIарам, къалпшиву*,\nИшлагу къадайва ранг мусил чIара\nЧIюлу буван чил бакI, куртIсса гьаттаву\nЗалуннал жаназа аьллай дунура.\nЛичIири шадшиву ва сипатраву:\nЦил уттава буллай бур лавг замана,\nХхуйшия, дакъасса накьич, чIюлушин,\nЧил жагьилшиву цил къадай хъямала,\nЦилалуш дуллай чил гъинтнил щюллишин.\nТIабиаьтрал ккаккан дуллай дур циву\nКъалпсса магьиршиврун хIакьсса ххуйшиву.\nЯнин чIалачIисса вил базу-базу\nБакьин бан бучIия чинсса ца бакъар,\nВия цIарду дуллай бикIай чил мазру,\nДушмантуралгума му тасттикь банссар.\nБур кусса гьайватран – лавайсса кьадру.\nЦамур иш багьукун, гайва чил чIурду,\nГайва мазру цала вия дур цIарду\nЗия дуллай буккай, бихьлай бакъурду.\nВил ххаллилсса дакIнил бару, тIар, хIайран,\nАьмаллал ххуйшияр, тIар, ххуйшивугу.\nХъинми хъанарчангу, ришлай дур гайннан\nВил тIутIал кьункьавух аьрсса кьанкьругу.\nХIайп! – вил сипатраха къалащай вил кьанкь.\nЦан? Вил дакI дуну тIий аьварахъсса* ахъ.\nВийн аьйб рутлатаву вил аьйб духхурав?\nХхуйшия мурдал дан – ламмамнал ишри.\nЩак – хъатIур, лехлайсса ссавнил анттурав*,\nЩак – ххуйшия чIюлу дувай накьишри.\nИна ххуйра, амма мазурдил, ппартран*\nДанну, тIий, хъиннура бюхттул дай вил цIа –\nТIутIаву язими ххирассар шатран.\nЛярхъуну дур вил дакI марцIсса интницIа.\nДайхха жагьилшиврун гьасса луркIанну,\nЧIарах ххуллу ласун вища бювхъунни;\nАмма вий бихьлайсса хIусуд* бухьттанну\nВия дайсса цIардал байщун къабунни.\nБурушиннал ттангьа дакьассания,\nДакIурдил паччахI хьун вища хьунссия.\nНа ивкIукун, дус, ттух макь марутIларда;\nНа кьакIрал дунъяллийн (1), кьариртун пана\nДунъялгу, лавгшиву бусай зангирдал\nЧIу къуртал хьуннина, хъамаитан а.\nВа хатI бивхьу кара хъамадитан да,\nВил дакI къума лаган дантIий духьурча;\nИна пашман шаяр, ттул аьзиз, хIатта\nВин дакIнийн увагу къаагьну ттун чча.\nНажагь бакIрайн багьну, шеъри бувккукун,\nИна тикрал дуллай ттулла цIа къачча,\nИвкIуну мукьахгу, луххайнгу увккун.\nВил ччаву аьювча ттул чурххиращал,\nГьарзат цинма кIулсса шярал дуниял,\nВил хажалат ккаркун, жуйра хъяйнияр.\nТтуву ххуй дизансса ци дия винна,\nИвкIуну мукьахгу мукссава ччисса,\nТIий, цIухлахи баяр, хъамаити на,\nКъалякъинтIиссарча зат, вари чинсса.\nХъин аьмал бу щялмахъ букъабувсъссаксса,\nЦIитI бивкIсса тIайламур бусан багьанссар,\nЛайкь хьуссаннуяргу хъиннура лахъсса\nЦIарду къадулларча, на ссал багьассар?\nАгар вилла хIакьсса ччаву кIул дангу,\nМу шилтагъшиву* дан багьлай бухьурча,\nКьюкьин буллайнияр инагу, нагу,\nТтул чурх бувччу кIанай ттул цIагу дучча.\nТтиннин ссанчIав бакъа оьрмугу бувтун,\nТти цIарду дулларча ина, начри ттун.\nВин чIалай духьунссар ттуву шинал чIун,\nЭяв лелуххантрал балай бяливчIсса;\nКIачIа дурксса къяртрай цивппалу ливчIун,\nТак-тук зурчIай тIутIи чIапIив меж бивкIсса;\nВин чIалай бухьунссар ттуву маркIачIан,\nЛагабургьил хъачIних лешлаши чани,\nЯгу хъатIан, кьини дайсса дяличIан,\nГьарзат дигьалаган дишайсса шаний;\nВин чIалай духьунссар ттуву яргну цIу,\nЛувгу жагьилшиву лах-ххиттуйн дурксса,\nЩалиххан къавхьусса хияллал бувцIу\nАжалданул шану, жанну дуркусса.\nМу чIалай бухьувкун, ччаву дуручча,\nМунин итадаркьу чIун чансса дурча.\nАммарив рязи хьу: зат залукIрангу*\nДакъана, увгьуну, бирибат увну\nГьан увкун, ттуяту личIанссарагу\nВай ххару бакъасса цир дусса, туну?\nМу за бувчIуну махъ, вин бувчIинтIиссар\nНа хIакьмур ттул бутIа вин цIа кушиву –\nВин дусса ттул рухIри, ттул ххуймур бутIар,\nАьрщаран аьрщимур бутIа бувшиву –\nКьаркьала, дукайсса гьаттал кьакIилул,\nКьаркьала, оьрмулул дукьлин ккаллисса,\nЦа щуну диххайсса чIуртуннал чIиллул,\nХъамадитан шайсса, хIайп къатIий, вища.\nВа къячIи дикIувча щаллара танин,\nВанил вив думурдив личIлачIиссар вин.\nКьаркь лухччинун рахIмат, лякьлун зад кунна,\nВай ттул пикрирдангу ина аьркинна;\nВия бив неъматрайн ура къюллайна –\nМукунма чIиппирнан ххирар ххазина.\nЖагь, кайпчинал кунма, бара на ххара,\nЖагь хъуслицIа къаан ура щаккирай,\nЖагь вищал халват* хьун хьурдай, учара,\nЖагьгу ттула давран мяш бан ччан бикIай;\nЦал увччихху шара хъатIийнияргу,\nЦалгу вих урган ччай багьай ца ккаши;\nВищал бакъа талихI ттун къакIулнагу,\nМу бакъа цамургу къаччар ттун арши.\nГьантта, кьини тIий, бур оьрму най укун,\nЖагь давлатлу шавай, жагь шярайхукку.\nТтул байтливу* хъисгу цIушинна дакъар,\nПикрилул накьишрив дакъар хъиннура.\nЦанни шеърирдавун къабутан ца пар,\nИшла дан цIусса куй, личIисса тура*?\nДур кIайннул мяънагу мудан цара ца,\nЦил лаххиягу дур дягьулул янна.\nЦиняв мукъурттиву дикIай ттулла цIа,\nГайннулгу аьлттусса дур дана-гьана*.\nКIулли, дус, ушиву вия чичлайна –\nТтул хIучча ва далил* ина ва ччавур.\nЧIалайгурив ура на дух лахлайна,\nТтигу харж дуллайна хьхьичIра харж думур.\nБаргъгу цIушай, бух шай, цуппа бусса цар,\nТтул зумув думургу анжагъ ца вил цIар.\nЧIун нахIакь найшиву ссятрал ккаккан дай,\nДагьанттул – лаглайсса вил жагьилшиву,\nЧича махъ аькьилсса вай марцIсса чIапаIай,\nКици чил ласланссар вил ххуттардива.\nДагьанттул вин гьарзат дюкьай гьаттаха\nЛархьхьусса жигратIру чIалачIи дайссар,\nБацлай лахIзарду* вин буллу гьантраха,\nОьрму най бушиву ссятрал бусайссар.\nЧича, вай дачIрасса чIапIал вин дакIнийн\nБутантIиссар винма хъамабивтмургу,\nШинну ларгун махъгу хьунтIиссар лякъин\nВил нярая лирчIсса ирс дусса лугу.\nМи затру аьркинссар ччя-ччя зузи дан,\nХьунссар винмагу хайр, лугу авадан.\nМуксса гьарзану вихь: "Музай," – тIий ура,\nШавкь рутара ина ттувун чIявуну.\nЯтналгу хьуну дур мура му тура* –\nШеъри чIюлу байсса вил цIа дирхьуну.\nМазкъакIул балай тIи ув вил яруннил\nЛеххан лахьхьин бунни элму къакIул ттун,\nЛеххан кIулнал хъару хъуни дурунни,\nМагьиршиву дуллай кIилийну бюхттул.\nЯлагу пахрулий икIан лайкьри ттун –\nЛаларсуманан шавкь виву лярхъусса:\nЦайминнан так магьир махъру кIулли тIун,\nМу авур – вил давур, так чIюлу дурсса.\nИна гьаз дурунни ттул магьиршиву,\nЧаннал ххиен дуллай ттул аьвамшиву*.\nКумаг чIа тIи чIумал на вихь навалу,\nАнжагь ттул байт* бия пар тIий магьирну.\nЦIанакул лиллай бур ттул бювчIу ххару,\nМузалул ттун кIану буллай чIиппирну.\nЦама шаэрначIа ттуяр пагьинсса*,\nХхирай, вил эшкьилул кюру бувну бур,\nАмма му шаэрнал гьарца чивчумур\nВихава бавцуну, винмар цIа тIисса.\nВичIан таначIату дуркIсса ядигар*\nВил тIабиаьтрахар танал дарцусса,\nЦа ххуйшиву, ца махъ къалякъинтIиссар\nЦачIа, вичIатува къалавсъсса, цIусса.\nТаначIа думургу гьарца зат виллар,\nБарчаллагьгу лайкьсса анжагъ ца винмар.\nТтул яхI гъагъай, Заннайн, вия чичлайни,\nТтуярва ххуйналгу чичайсса кIулну;\nМазрай къурхъра дагьай, санаъ* ккалайни,\nТанал гьар мукъуву кьуват ххал хьуну.\nАмма хъунма хьхьирий жами бунугу,\nПардавртту тIиртIуну бигьлай ухьттанну,\nТтул къаехъранссагу* – цув чIивинугу –\nКьасттирай бачирча, хьунтIиссар кIану.\nТтун чансса кабакьи – на къаоькьанна,\nЧIанулун насувча уклайма ччаллий,\nЯ на оькьанссара – апатI багьана, –\nТа гьанссар бивгьуну щатIайх ххаралий:\nЦал бацIан, на ивчIан чичру духьурча –\nЧчаву ттун ажалли – нясивмур хьувча.\nЯ на виха чинссар зума-марсия*,\nЯ ина букканссар на уччинсса хIатI;\nАмма къадукканссар вил цIа дакIния,\nКъалирчIун махъгума ттул чурххая зат.\nГьаттал увгьукунгу, вин буссар бусрав,\nУттара дурну махъ ва байтлил* вил цIа;\nТтухрив ялугьлай дур, гьарнах кунна, гьав,\nАбадлий бат ансса, ивчIарчагу цал.\nВих бивщу кIялабарз на чирчу назмур,\nТтигу къаувналгу дуккавантIисса,\nЦIана сагъми цучIав къаливчIун махъгур\nГьарца мазрай ккалай дикIавантIисса.\nИнсантал, буссаксса рухI дусса зумув,\nЛичIаншиврул вил цIа чивчуссар на му.\nДи, щар къабувцуссар ина ттул Муза,\nКIулли; муниятур, винма цIа куну,\nЦайми шаэртурал чивчу ччимур за\nИна кьамул байсса, пикри къабувну.\nВил кIулши камилла*, гьайбатгу кунна,\nЛащанбавурттаяр на виха дурсса.\nМунияту ура чалиш уклайна\nЛяхъан дан сипатру яргсса, цIу-цIусса.\nПасихIсса бяст-ччаллу кьабивтун махъри,\nТтул ххирай, ттул аьзиз, бучIисса буслан\nМяйжансса дусшиву мяйжансса дуснан\nМяйжанну ххуй дизан дувансса махъру.\nЦал оь бакъа чIаврдай дугъанну бюхъай\nХхуйну дакьин, виннив ми аьркин къашай.\nЧIюлушиннах, ттяйлун гьарналгу дайсса,\nМюхтаж къадизайва ттун вил ххуйшиву –\nБювчIу мукъуттияр шаэрнал чайсса\nТтун ина цукссагу лавайсса ххива.\nНа кьаагьну ура, цIу шаэртурал\nКунма, къантIа къабан ттулламур кьалан,\nСипат ххуй данна, тIий, оьрчIира къадан –\nЛичIувча ххуйшиву ххуйшивунура!\nВин бунагь чIалай бур кьаагьавриву.\nТтулла цIа машгьур дан бажар къабуллай,\nНа пахъ агьра ядан му вил ххуйшиву,\nГайрив, сагъ анну, тIий, бур вин гьав дуклай.\nЦиняв шаэртурал санаэрттаву*\nДакъар цIу, дуссаксса, дус, вил иттаву.\nЩищари бюхъайсса вай мукъурттияр\nДугърину учин: так ина инара?\nЩил давран-ххазинар ххуйсса вилнияр?\nЩилчIаввагу гьаржлув бакъассар, чара.\nМукссава нукьсансса* кьалангу бурвав,\nВил машгьуршиврия цIа дан къашайсса?\nАмма къалякъинссар, цIа дайни, цичIав,\nТак ина инара, чаврияр лайкьсса.\nТIабиаьтрал цилла дуллумур хIакьну\nЛяхъан дуллай, дува сурат мяйжансса,\nМунил машгьур байссар му дурнал аькьлу,\nМури сурат даврил кьяйда хIайрансса.\nИна зукьлурдаву биша бухьттангу,\nХхирарча вин цIарду дуллан баштанна.\nТтул маз бувхIу Муза бур лап иминсса;\nЛагмаварив – чIурду виясса цIардал,\nМусил кьаландалул чичин бучIисса,\nЛяхъан бан шавкь дуртсса циняв Музардал.\nТтун ххирар ххуй пикри; гайми ххуй махъру\nБювчIан буллай буссар, чичлай вия гимн,\nРухIираща шаймур бусан ччай лахъну;\nНа, цIансса кашишнал, учара: "Амин".\nМи цIарду бавний, на "ди", "гьай-гьай" чаврил\nЯлун ттучIатува ца за ххибайссар,\nМугу шугълурдаву: вихсса ттул ччаврил\nМахъру махъун бичай, хьхьичIрив бур асар.\nКьадру ба: чил – мукъул ссихI бигьаврихлу,\nТтул – кьабагь щугълурдал хIакьсса ччаврихлу.\nТанал кьуват бусса къудур назмурдал\nБигьлай нанавриллив кьакьан дурсса ня,\nНиттил лякьлув кунма лявхъу щугълурдан\nЦивура гьав дурксса хханссархха цIана?\nТанавун шавкь рутай хьхьунил жиндраллав,\nЦала жандалуллав на увсса гъагъан?\nЯ танал, я жиндрал гуж лаяйххурав\nДяличIан дувансса на дурцу макьан!\nЮх, я танал цала, я уртакьтурал,\nХьхьувай танал аькьлу авлия байсса,\nУхкъаайссара на, я дакI къудурнал\nХьхьичI на акъассара хьхьара уккайсса.\nТак тай ххуттардиву вил симан ккаклай,\nНа къухъна ацIара, ттул яхIгу гъагъай.\nХIалал ити, на лайкь акъану махъ вин!\nВиламур бусрав бур вичIа биялсса:\nКашидакъун лапва вил багьа лахъри.\nКъурталссар утти ттул кьутIи вищалсса.\nТтучIа ва ххазина, ва давран чари?\nЩилли пишкаш дурсса ттун ва ядигар*?\nДавран буллуссагу ттун инавари,\nТти патент сан къабан вихьрар ихтияр.\nИна дуллуна хъус, къакIулна винма\nВила – дулул ягу ттул – ласул багьа,\nМахъуннай ларсунгу инара хъина,\nТтучIанияр хъинний паракьат дан га.\nНа вишал уссаксса шанавух ияв:\nМакIра – хIакьсса паччахI, кIихьра – ца цучIав.\nВинма ччан бикIайхту санакъул ан на,\nЯгу янин ккавккун къаччарча вин на,\nТтущала дяъвилий вихлу укканна,\nВилмур цIа марцI данна, аьй ттуйрар чинна.\nТтун ттуйрасса аьйрду щаллуну кIулли.\nНа вил чул бувгьуну, бусарча хавар,\nБаябур дуллайсса ттуллами тIуллу,\nЦиняннал вил лажин кIяла дантIиссар.\nНавагу духхинссар му къел даврия:\nТтулла ччаврил щугълу вийн бутаврийну\nТтунна нава ура дуллай цIунцIия,\nВин хайр буллай, ттунма хайр шай кIилийну.\nДакIнил дус, ттул ххирай, нава вилара,\nАьй ттуйра дикIувча, вин шаяр зарал.\nНа, ттуй аьйб хьуну тIий, кьаитав, уча,\nНавагу му бювкьу тасттикь баннача;\nНа аьрччассар, уча, вил махъ, вил хIучча\nМяйжан бан, тIайла бан тIунна на аьрчча.\nКъахьунтIиссар вища, ттул аьзиз, бувчIа,\nДя ина лирнугу, оьцIанил ан на,\nНаванияр ххуйну. Вин ччимур хьувча –\nНа жула кIулшиврул ахир дуванна.\nВия арх уцанна, кIицI къаданна цIа,\nЖува дусну бивкIсса махънан кIул къабан.\nУчача, хIуду ур, хьусса нярацIа,\nТак зума-ккарччулун вил цIа къадагьан.\nУкун уссара на, ттуйна къарщина:\nТтунагу къаччиссар, дус, вин къаччима.\nВин на къаччан хьурча, хьувча вацIана;\nЦIана, ва дуниял талайни ттущал,\nИнагу хIала хьу, рища, лахIан а,\nЦахьу кьадарданул ттуйнсса сситтущал.\nАгар ттуща хьурча вай дардру бас дан,\nМарищара дух дур цIуцIаврийх махъа;\nНясив къабаннавча, къахьуннав кьасттан\nХьхьувайсса мурчая кIюрххилсса чявхъа.\nГьарча, ттива насу яла, махънияр,\nДияннин цаймигу кьурчIишивуртту.\nЯлар бувчIинтIисса, ина гьаврияр,\nБюххансса буруккин бакъашиву ттун.\nКкурхIуния мукьах вил цIаний хIасрат,\nТтун цамур дард духIан къахьунссар захIмат.\nЦаннал ххаралун бур цумусса* нясав,\nВаманал гуж, давлат, гьунар пагьинсса*,\nКIаманал къарчигъай, бахIли ва бидав\nЯ, къадаркьунугу, янна сийлийсса.\nГьарица каснал бур цала-цала хIаз,\nЯла кайпмур циняв неъматирттаву.\nАмма ми цавагу къабизай ттун хас.\nМи циняннун кIанай ттул дуссар ччаву.\nКъачча цуму* нясав, тухум ттун къачча,\nКъачча бахIли ккаччи, бидав, къарчигъай,\nКъачча ттун гуж, давлат, сийлийсса парча,\nАнжагъ вил ччаву гьар ттун миннун кIанай.\nТак му бахтливува бур ца балагу –\nВища хьунссар ттуя ан пукьарагу.\nВицIава хьун а на – мури ттун оьмур,\nТтул оьрмулул бази хьунтIисса миккур;\nВил ччаврийн хъарнува буссар ттул оьрму,\nВил ччаву дирчIаву – му ттунгу бивкIур.\nТтун оь балаллуя дард цири, гьула,\nЯла бигьамунихь духьурча ттул жан?\nМукун аьламатсса ахIвалданулла\nВил ттюнгъа тIуллая на увсса мюхчан.\nВил куклушиврия ттун дакъассар нигь,\nВил хаиншиврулла ивчIарча ивчIан.\nАгь, лякъав хIикматсса цIа дусса талихI –\nТалихI дуллан ччаву, талихI дулун жан.\nАмма дурвав кьини, хъювхъу къакусса? –\nКъакIуллихха ина хаин къавхьусса.\nХъинни, вил марцIшиврийн вихну икIанна,\nХъяврин хьу лас куна; пиш чарахха ттухь,\nДарчагу ттущалсса ара даххана;\nЯру ттух бур, дакIмур дунугу кьатIух.\nЭнад бакъассаксса вил ярунниву,\nАра лияврий на цукун вих хьува?\nЦа-ца сиппатраву сситтугъуншиву*\nАьлтту хъанан дикIай цал ургайхтува.\nВил симандалуву даиман ччаву\nДикIан ялув ссавнил хIукму бувну бур,\nВил пикрирдаву ва вил аьмаллаву\nДуссарагу анжагъ ца нахIушивур.\nВил ххуйшиву нацIур – хханссар ХIавал гьивч (1),\nВил сипат ва цил гуж бахIлай бакьар гьич.\nЧчи-ччимур къабайма, бюхълай бунува,\nОьбала къабайма, бияла буна,\nСукку къатIий, бявкъу кьун куна, цува,\nЦайми сукку буллай зузи буллайма –\nЯлув ссавнил ихIсан* нясив дурмари,\nДунъялул давлатрал чумартсса заллур,\nГьарица иширттал ялурзу гари:\nМахънал барт бигьайсса ганалмур амрур.\nГъинтнил ххаллил тIутIи, гьай-гьай, гъинтнилли,\nШайсса ва дирчIайсса цурда дунугу.\nАмма аьйплу хьувкун, цияр ххаллилли\nКъурув ххярхсса ччимур оькки урттугу:\nНацIумур кьурчIи шай, ажал бивукун.\nЦIинцI-урттуяр оьккир тIутIи, лирукун.\nЦа чIюлу дарахха ина кьюкьала,\nВилла тIутIул цIанийн ххют рутлай дуна,\nХъункIултIутIуй хьусса тIалданул кунна.\nАгь, ницIаву кунма бунагь ябара.\nВил оьрмулул хавар бусай марзурдил\nБакъурдугу бишай вил дялахърурдай.\nАмма гъиватирттал*, шярал мукъурттил\nВил барачат бусса цIа чапал къадай.\nВил чIюлу чIалъаьлув* мина дирхьукун,\nЛадикIлай дур гиву лияву, зуна,\nВил ххуйшиврул пардав хьхьичIух дуртукун,\nХхуй чулий ккаклай бур махъминнан бунагь.\nЯва мугъаят хьу, дус, лияврия:\nКъуркъа байссар сситтул чаннаннил тия.\nЦаннал, вий аьй хьувкун, жагьилшивур, чай;\nГаманал, вин ихIсан* дялахърури, тIар.\nЦаннан аьй, гаманан ихIсан ххирассар,\nВил аьйрив ихIсанну вичIан зана шай.\nПаччахIбиканий къалпсса чару бу кIисса\nПар тIий бикIай, алмас дирхьумур кунма,\nАгана къел дарча ина хилипсса*,\nКIура дарну лякъай тIайламунийн га.\nЦиксса кьатI кьабанссар оь бурцIил ссиру,\nСсилул куцлийн цуппа кIура баярча;\nВила хъирив циняв лагмалавгцири\nБачин бан бюхъанссар вил кьудратраща.\nЖува личIи хьу чIун кьуру кIи хханссар –\nХхуйра-ххуйсса шинал ахир ганил дай.\nКьини цIан ларгунни, бувкIунни замгьар,\nКIачIа дикабир бур кIани-кIанттурдай.\nМу хIаллай, гъи ларгун, ссутгу дуркIунни\nХъуни гьивурдащал, буллугъирттащал.\nМукунна дикIайссар, личIарча кIуну,\nЧчяни ласнацIа хьу жагьилсса щащар.\nТтунмарив му буллугъ оьрчIаха лащай,\nНиттил лякьлувува хьюлу-ятинсса.\nГъели гъи, лелуххант вих бур ялугьлай,\nГъиравагу бакъа балай учинсса.\nБалай учирчагу, аьсивсса бур чIу,\nЧIюхлай дур ганиву кIинтнил дяркъу чIун.\nЖува личIи шайни, интту чIун дия,\nКIусса ЗухIалгума* (1) пиш тIутIи байсса,\nЛахлай апIрил зурул щюлли лаххия,\nГьарзат жагьил дайсса, рухIгу дишайсса.\nТак я лелухантрал ххуй макьаннаща\nГъинтния ттухь магьа къавхьунни бусан,\nЯ кьанкьру нахIусса оьрчIи тIутIаща\nКъархьунни ария цирда риттун ан.\nЯтIул хъункIултIутIал къаара хIайран,\nТамаша къадизай кIяла лилия:\nМи дур вил чанная дизлайсса туран,\nТтун кунна, миннунгу шавкь дуссар вия.\nДус, ина архссаксса, дакIниву дур кIи,\nВай вил ххютащалгу бара так тIуркIу.\nЧчясса банавшалухь иттахбишу бав:\n"НацIу цуркуй, чая вин кьанкь нахIусса?\nТтул ччаврил ссихIвагу ина къабацав,\nВил гъав лавгсса чIапIайн му ранг дуртIусса?\nХъямала дурхьунссар ттун аьзизсса чIав".\nВил каруннил ялув сус дав лилия;\nЧIарарал ялув дав дарчин баябур;\nХъункIултIутIуйгу на бишав мурия*:\nЦа дур ятIул кьякьа*, кIяла дард – гамур,\nШамулчинмур, тIурча – кIирагу дацу,\nЯлунсса гъараран* – вил ссихIгу ганин.\nАммарив му цурклин таммихI бур – ацIу:\nКкухIланссар цув, шатта багьну, дирчIаннин.\nТIутIив гьасса ккаркссар, амма хъисвагу\nВиха цурк къабувсса дакъар царагу.\nАгь, Музай, чув бура, балай байбиша,\nВинма миксса зару лахьхьин бувнаха!\nЮхсса вилла кьуват харж хьурив вища,\nКьювкьу балайрду тIий аскиманаха?\nКъайгъу бакъа Музай, тти балай уча\nБалайлул хIал кIулнахь ва кьадру бунахь,\nВихьхьунна дулайнахь махшил* ва хIучча,\nШюша аьдада чIун гьан дурсса бунагь.\nХхира симандалух, шанаши Музай,\nБуругу. ЖигдатIру ккаккарча винна,\nРихшантчи хьуну, му хъямалашинна\nДай ЧIун дащуй диша кIани-кIанттурдай.\nМашгьур дува ччаву, оьрму ссуй* баннин,\nЧIумул чапхунчитал ялун бияннин.\nАгь, таммалсса Музай, бурив вин бадал\nХхуйшиврувсса хIакьмур инкар баврихлу?\nХIакьмур ва ххуйшивур ттул ччаврил кьарал,\nВар, вингурхха лайкьсса миннуйн дакI вихну!\nМунийн, Музай, вища жуав дан хьунссар:\n"ХIакьмур къабикIайссар оьрчIи-кIурисса,\nЧIюлу къадурнагу, ххуйшиву ххуйссар.\nХхуйшиву ххуй дуллан ссанни аьркинсса?"\nЦIа да, къачайча тIий, къачин махъвагу –\nКъалайкьссар: дан цIагу, чичин санаъгу*\nДуснал буржри; ялар хьунтIиссарагу\nЦIа сагъну личIан дан, гьав лирну махъгу.\nБува му иш, Музай, на буслай ура\nДуснал цIа абадлий ядансса тура*.\nКкаккан къадарчагу, ттул ччаву хъуннар,\nЯбихьлан къаххирар ттун дакIнил асар.\nЦIа дуркун, майшан тIи хъуслия кунна,\nМу ччаву къашайссар, му марцIсса машар.\nЖулла эшкьи цIуний, вищал на интту\nХьунаакьайссияв, дурцуну макьан.\nБулбуллалгу бищай балабан гъинттул,\nБуллугъ ссут дуркIукун, тихунмай букьан.\nХьхьунилмур тIин-лазат зия къашайссар,\nДацIан дурну махъгу га къумасса гимн,\nТак, гьарнал руцлайни, ций ляличIи пар\nКъаличIай: га дуккай лархьхьу туралийн*.\nНавагу бацIан бав ва ттула балай,\nИна бизар къахьун, гьармудан баллай.\nХIайп, кьаридшиву* цир ва ттул Музалул,\nКкаккан бан хьунссия цила пагьму тти:\nТтун бусан дакIниймур лавайри багьлул,\nТтинин бувсмунияр язи мукъурттий.\nАгь, къачичлай ур, тIий, мадара ттуй аьй,\nМа, ласи дагьани, ххал дува шиву\nТтул пагьму бакъасса яхъасса ххуттай\nКьюкьала дуллайсса вилла ххуйшиву.\nДакьин дан, даччан дан камилсса* сурат\nКьаст лахIлахIаву – му бунагь бакъарив?\nДакъана ттучIара мукунсса кьудрат\nВил авур, вил гьунар аьч бан шайссарив?\nВил симан, хъис ххуй дан къашайсса ттуща,\nЯлу-ялун ххуй дан шай дагьанттуща.\nХъис личIи къавхьунна, хьхьичIва-хьхьичI ттул я\nВил яруннийн, аьзиз, тIайла бавцIния\nШихунмай. Шамиллар кIинтнил вацIлуя\nЛиккайсса къудурсса гъинтнил лаххия.\nШанна инт кьункьалгу, аьтри укунна,\nЯнхь тIисса дурккунни ссутнийн хъахъисса.\nТак вил ххуйшиву дур ттигу мукунна\nВил жагьилшиврущал, мудан щюллисса.\nСсятрах хIисав ласлай, цифралучIату\nТIиму нанисса куц чIалан къадикIай,\nМукунна вил ранггу, аргъгу вичIату\nТтул янин чIалай дур сукку хьун къаччай.\nХхуйшиврул аргъ ларгссар ина аннина;\nВил ххуйшивруннив нигь дакъар, на чинна.\nПутпарастлугъ*, чай, тIар, ятнал ттул ччаврийн.\nПут-буркIна* ххай бурвав гайннан ттул ччисса?\nНа анжагъ ччаврия балай учаврийн\nБувнурхха инсантал мукун тIутIисса.\nХIакьину хъинбала, гьунттий хъиншиву –\nВари ттул назмурдал баламат* мудан.\nМу цалийшивур ттул ляличIишиву –\nЧчай бур ххуймур аьч бан, оьккимур арх бан.\n"Ххуйсса, хъинсса, марцIсса" – вари ттул хIучча,\n"Ххуйсса, хъинсса, марцIсса" – лагал* да, ччарча,\nВай шаннагу мяъна цалийнни дучIан,\nЛичIи-личIи хъанай, хьурчагу кьачIа.\nХхуйшиву, хъинбала, марцIшиву – чачун\nЛичIину дикIайссар, вичIа дур цачIу.\nТаварих ккаларча хьхьичI заманная,\nХхуй-ххуйсса балайрдай, хавардай бикIай\nТанива ливтIусса хъин вирттаврая,\nИсвагьи хъанния санаъру* дуллай.\nЦарай ка-ччан, мурччив, я-иттацIантту\nХьхьичI шай, айивхьукун ми махъру ккалан,\nМукунна машгьур дан ххирасса цIа ттун\nАьркин хьунссар мува аьнтIикIа кьалан.\nБучIантIи наслулун эбратран кунма,\nМагьирну чивчуну бур гьарца хавар.\nАммарив загьирсса* янищагума\nВил ххуйшиву дурчIин бювхъуну бакъар.\nУтти жул яру бур бан му тамаша,\nТак цIа дан пасихIсса маз бакъар жучIа.\nЯ ттулла нигьаща, я гьарзат загьир\nДан ччисса идавсъсса рухIиращагу\nКъашайссар кIул дуван ттул ччаврил ахир\nХьунсса чIун, цил ахир оьссар, тIурчагу.\nБат къавхьуннихха барз, бувгьуннича тIий,\nБувчIултгу ливчIунни цайва цивппа хъяй.\nГьарца зат цIуницIа дур умуд чIа тIий,\nЗайтундалул* тIутIи цIуданмур буллай.\nАжалгу бух бувну, хIакинсса чIумул\nЧантIа тIутIи дунни ттул дакIнил ччаву.\nЦIансса агьлу ливчIний ливккунма оьмур,\nНа сагъну уссара вай шеърирдаву.\nВайннуву на вилмур цIагур дирхьусса,\nПаччахIтал бухлавгун махъгу яхьунсса.\nЦир няраву бусса щекьиран лайкьсса,\nТтинин къабивкIун, тти дакIний бишинсса?\nТтинин къаувкусса цири лякъайсса\nЧчаврил вия чинсса, вия чичинсса?\nБакъар цичIав, ххирай, бур так ца ва за:\nИна анжагъ ттулла, на вилла, тIисса\nМахъру, дуаь кунма, чара цIуницIа;\nДухмунийн дух къатIий, кIицI дара вил цIа.\nЦIулаглай цийнура цурда гьармудан,\nЯ аргъ лаглагаврил, я хъуннар шаврил\nДард гьич къадувайссар абадул ччаврил;\nЦища ЧIунгума шай хьхьичIух зузи дан.\nВа куццуй сагънура ччаву личIайссар,\nТти га диркIуссар, тIий дуна ЧIун ва тIар.\nНа лавмарт акъара. На хаин хьусса\nХхан бикIай хьунссар вин, акъа тIий чIарав.\nВил ссихIиравурхха ва ттул рухI дусса,\nТтуятува нава личIи шайххурав?\nМу ттул ччаврил къаттар, лавгсса чIумалгу\nНавара махъунай зана икIайсса,\nБази бувсса куццуй – къавхьуну чIалгу,\nРутIлай кьурчIи макьгу, ций аьйб шюшайсса.\nГьарцаннангу хасъсса ца хьхьарашиву\nТтул оьттув дунугу, вих машаванна,\nТти ттун хъама диртссар, тIий, вил хъиншиву,\nМукун аскисса тIул къадайссарча на.\nТтул тIутIий, хавссар ва дунъял щаллара,\nЦий ттул думурдагу так ца инара.\nИна тIайлассара, увинчи хьуну,\nЧил зума-ккарччулун агьссара нава;\nАлвагьми асарду бахлай кьювкьуну,\nДурссар духмур аски, дуллай цIу ччаву.\nИна тIайлассара, на ятма куна,\nТIайламуних ивкIра зунххи уруглай.\nТти бувчIунни, – аьйкьлай ивкIунгу уна –\nВияр ххуйсса ца рухI дакъар, ттул ххирай.\nТти гьарзат къурталссар; на хIалал ити,\nХхишала тамахIкар къахьун тIий ура,\nНа вин къаччан бикIан къабанна утти.\nЧчаврил зал, тти ина ттулгу заллура.\nНагу кьамул ува някI ссавнил чIарав –\nМарцI ччаврил бувцIусса вила хъазамрав.\nАгь, ттул ялувравкьай дащуй бихьлайсса,\nЦув ттул оькки тIуллал залла, тIи Кьадар?\nЖяматрай дюъ дихьлай ция дияйсса,\nЖяматрал хIакь бакъа, ттун цичIав дакъар.\nВа пишалул, бувксса на ан баябур,\nСирбуккул я рангщул каруннай кунна,\nТтул дугърисса дакIний ттангъа дуллай дур.\nНа марцI хьун, цIууккан, лажин, рахIму ба.\nНа оьсса цIуцIаврил увт азарлура.\nКьурчIисса бур, куну, анцIукь* къабувну,\nНа хIачIанна лукьма* кьурчIи даруврал,\nНава тIайла ан був таммихIри, куну.\nТтул аьзиз, ттуйн вих хьу, ттуй цIими бува,\nВил цIими гьассар ттун хъин дан аькьува.\nТтул ненттабакIрайсса кьякьалул* мугьру\nАнжагъ вил ччаврилли буллайсса бювчIан:\nТтул дакI дан, бат хьун бан вай кIусса угьру,\nВил цIимир бияйсса гьарзат бухIучIан.\nТтул архъа, чулбищу так ца инара,\nЧчарча да аьй-бювкьу, ччарча да цIарду,\nЦайминнан ччянива на ивкIуссара –\nНа чаннаннил бакьав ттула асарду.\nКьакьалувун бичав на ми къайгъурду\nТтун ссан аьркинну бур ятминнал гъургъу?\nТти ттун къабаяйссар ми шатрал чIурду –\nЯ дащуй ишаврил, я цIардал гургу.\nМуксса куртIссара ттул дакIниву ина,\nЦайми буруккинну къабара тти на.\nВичIату лавгун махъ, ттул я бур нярав;\nЧIалан буржлувмургу дачIи-кьачIину\nМу кьини лахълай бур – сайки мурчIину:\nЧIалай кунна дуна, ххал къашай цичIав.\nЯргсса тIутIи ххяххай, лелуххи леххай –\nАькьлулул къакьукьай, уруглай уна;\nЦал ккарксса суратгу янил къаядай,\nХъинну хIисав ларсун ххал дарчагума;\nЗунтту, майдан, хьхьири, ххуймур, оьккимур,\nЦIан хьхьу, чанна кьини, къукъухьхьи, хъатIу –\nВийн кIура даллали дай ккаклакимур.\nЦа вил гьайват дакъа чIалай дакъар ттун.\nВих рюххаврил ва ттул даччин къадай ня\nЯнил хьхьичIмур даччан дуллай дур цIана.\nТтухь паччахI ура, тIи вил санаэрттал*\nТтул кIулши вакссара дурччу дурссарив?\nЮхссагу ина ттухь дирхьу дарсирдал\nТтул янин тIилисин бувну бивкIссарив?\nАнжагъ, цал урувгун, ящаву гьар ттун\nКамал* дан оьккисса, лап мурдалсса зат,\nДиц-куц дакъа нетIри, оь аждагьартту\nМалаиксса виха лащан бан гассят.\nХьхьичIмур тIайлар: савав ина дур цIардур.\nЯнин кIулссар, ттун ссах буссарив иштахI,\nВа бугу-бувчIайссар, ссал кьуру хIадур\nБаван аьркинссарив, рязи ан паччахI:\nЗагьру лякъирчагу, бунагь так цинмар –\nГа хьхьичI хIачIантIисса ттул янил цилар.\nТтун щялмахъ къаххива, тIутIийни укун:\n"Ттул ччаву къахьунссар хъунна ванияр".\nВаксса ччаврил ччучлай нава ухьувкун,\nМарцI увккун ччуччинсса ттун ча кIулссияр?\nЧIумуллив ликкан бай азарва апатI:\nЛияй паччахIтурал хъарду, пурманну*,\nИсвагьишивугу хьуну лякъай къарт,\nКъуркъа дай кьянкьасса кьастру заманнул.\nВаксса гьарзат дуна чIумул зулмулу\nВакссава кIихIулла хъанай дуна ня,\nЦиван иявав на тIий дакI дарцIуну:\n"Ина танияргу ххирара цIана?"\nЧчаву чIиви оьрчIри – шайссарив, лажин,\nГа хъунна ххишала къахьунтIиссар чин?\nКъачча ттун, къаданна гьич на дайшишру,\nКIива мурадирал кьутIи дуллайни.\nЧчаву му ччавурив, буний ташвишру*,\nГьарица къушличIа мина дихьлайни?\nЧчаву му маякри, чявхъа гужнугу,\nБивщу марч цIакьнугу, ттарцIну бацIайсса;\nЦIукури, цил мяъна кьюлтIсса дунугу,\nБявкьусса жамилун ххуллу аьч байсса.\nЧчаву ЧIумул ссихьу дакъар хIазрансса,\nЦил чIаврду ва мурччив меж ритларчагу;\nХъуннар дан къашайссар гьантта-ссятраща\nЧчаву, гьаттал ккурккайн цув диянцIагу.\nНа, аьйкьлай ухьурча, хатI къачивчуссар,\nИнсантурал, тIурча, ччаву къадурссар.\nХIалал ити, лажин, бурж къалавхъун тIий,\nСанбакъул бувну тIий на вил хъинбала,\nЖува хIала хьун був дянивсса кьутIи\nХьун дитлай ивкIун тIий хъамаритала;\nХIала изавай тIий кIулакъанащал,\nИна заллусса чIун нахIакь гьан дуллай,\nГайз буллай ивкIун тIий чил жамирдащал\nЯт билаятирттайн, вия арх уцлай.\nТIулдакъун къадагъа дан шайссар вища,\nАьдлу-диван вихьри, бува таммихI ттун,\nИшан ласун янил хьхьичIух на иша,\nАнжагъ мабитара ттуйн ккулла сситтул.\nМукIрура, ххал дуллай ивкIра вил ссавур,\nМарцIсса дурив ккаккан ттухрасса ччаву.\nИштахI багьаншиврул дукра ххуй дару,\nГужлан буллай кьурчIи иссиявтрал загъ;\nЗагьру кунма, кьурчIи дарув букару,\nЗаэв буклаки чурх буван цIуллу-сагъ.\nНавагура ччаврил увччихху аврил\nБуллай ивкIсса кайпру, люти гьунарду,\nЦIуллу-сагъшиврия чунчу учаврил\nЧурх хьхьара буккан бан буллай ччамарду.\nДакъа азарданул илгьан* бутан ччи\nПолитикалий на дуллали ччаврил,\nДарув чIяву хьусса лякьлул цIуцIаврил\nКуна, кьасттан авай ливчIссара ччуччин.\nУтти ттун исватну кIул хьунни, дарув –\nЧчаврил азарданул увгьунан загьрур.\nНа Сиренал (1) мукьал ххув увкунавав,\nЯ дакIнийн щунавав дужжагьирал ссихI?\nУмуд нигьайн буккай, умудрайнгу нигь,\nКаши ккашийн дуккай на ссал увнавав?\nЧув жард* увкунавав ттул апатIсса дакI\nБалаллухун дагьан га неъматрава?\nСсацIух ахIмакь бувккун биявав ттул бакI\nВай яру личин бан кIай оьнтIуллава?\nАгь, оьшивурттацIа ляхъай хъинбалай!\nХхуйшиву дардирдал хъиннура ххуй дай\nВа ччурччусса ччаврил заэвсса кIалай\nЯлунгу гужлансса ламарайн дуккай.\nТтущагу бувккуна думур зия дан,\nТти балардал дунни ттул хъус зияда*.\nТак ттуйра аьйнуссар тти вил тарсшиву.\nТтул къюкI дакъахьурча чарвит* я чаннан,\nГьаз дан къабюхъавай тахсирдал гьиву,\nВил хьхьичI на аьркинна лавхIуну икIан.\nВин кьуртIурив ттул тIул, вилмур кунна ттун?\nТуну бувчIуссар тти вин дужжагь цирив.\nТтунгу, ина мура тIул дуруна, тIун,\nИттахбищу буллай, мяъна дуссарив?\nАгь, га хьхьунил барча ттул дакIнийн багьан,\nЦуксса дюрххуссарив ттун вил тIул цакьни,\nТани ина куна, тавбалул* малхIан\nБишиявхха на гассят вил дакIний.\nГьарзат хIалал битав, инагу бити –\nЖулла хIакъи-хIисав дуркIссар цалийн тти.\nКьадарссар тIийнияр кьадарну хъинни,\nОьсса чил мазурдил бухьттан бухIаяр.\nЛазатрив чил бувсъсса лазат, лажинни,\nКъабивхьурча винма гания асар.\nЦукунни ттун хъинмур цал оьккир чайсса?\nЦукунни аьшарий* яру бунаща\nЯгу ттуярвагу лив ясуснаща\nТтул кIирисса оьттуй бювкьу бан шайсса?\nЮх, на нара, гайннал ттулми бунагьру\nАрхIал булларчагу цаламиннущал,\nТтул ххуйми тIуллая бува-кьабагьну:\nНа тIайлассарача, гай цивппа щулссар.\nВа аьмсса зидлил* чул бувгьуссаксса цал,\nХалкь оьссар, оьшивур гьарнавусса зал.\nТаптар бат хьунугу, ина буллусса,\nЗа хъама къабитан дуссархха ттул ня!\nЩин аьркинссар чIапIив, щекьирал дурсса,\nДакIнил улттуй гьарза абадлий буна?\nАбадлий къахьуннав, ва ттул нярачIа\nДуссаксса вив цичIав бугьансса тIакьат*,\nГьарзат ккухIай гьаттал нава оькьанцIа,\nСагъну ябантIиссар на виясса хатI.\nЩекьирал яданссар, увкуну, ччаву,\nАцIан бюхъайссарив дурну вихшала?\nМунийн бувну, нагу, нава ябаву\nТтунма вия кIулмур хъинни, тIиссара.\nВил сипат ядуван цир ттун аьркинсса? –\nМудангурахха ттун ина дакIнийсса.\nПахру мабара, ЧIун, мютIи ав тIий на.\nИна тти бав тIимур хьхьичIва був къалар;\nХъисгу къацIуссар вил ларх-лирк – ми ина,\nЧIан ялун дурну, дух цIудурсса яннар.\nОьрму кутIар. Ина дириян дурмур\nДухнугу ласару жу лап ххарину,\nАьвзал заманнайва гьарцаннан кIулмур\nЖухьвалу бувсмунин буру ккаллину.\nТарихирттал сияхI*, ина инара,\nВил лавгмур, нанимур – цир миннул багьа?\nВилла лахъишиврий бусласиссара\nХъап-шаплий щаллу був щялусса магьа.\nНарив тIайламунийн ура даиман –\nЧIиникI (1) вихь бунугу – дирхьуну иман.\nТтул ччаву аршилул оьрчI диркIссания,\nКьадарданул зуна бувну лявхъусса,\nЧIумул хIуcудшиврул* му дутанссия\nЯ цIинцIавун, ягу тIутIавун ххуйсса.\nТтул ччаву хатIалий дакъар лярхъумур\nХъяхъи къудуршиврул ябацIу* бухIлан,\nЯ мукссара хъихъи къаларсъссар, ЧIумул\nЛагъну диркI къащилул рищайхту, дагьлан.\nЗий, ссятрах хIакь ласай зуна куннасса\nМугъаятшиврия бакъассар цин хIучI.\nЛичIлулшивур ччаву цурда хъуннасса,\nМу дакъар чявхълуя лякIай бургъил оьрчI.\nЛитIурча – чирисса, личIарча – гьакьсса\nЧIумул ахIмакьталли ттул бардулт хIакьсса.\nТтухьхьунгу дулурча изму-ихтияр,\nПаччахIнал ялун ххют дугьлай занансса,\nЯгу – хIуранугу эялунияр –\nАбадлугърал гьану бизлай уккансса?\nВар, ттинин дунъяллий къаккавкссарив ттун,\nАнжагъ нацIушиву ччай, хъирив багьну,\nУкунмасса тIинмур цан хъамабивтун\nДумуницIа хьусса ливну лавг агьлу?\nЮх, дакIниву кIану бува ттун лагъ хьун.\nТтул кьурван – мискинсса, амма уздансса,\nЦивух цив аскими хIала бакъасса –\nКьамул ба, чин дула ихтияр ттухьхьун.\nЛив хъявринбувуй! Тти бат хьу ттул хьхьичIа,\nТтуй къабюхъантIиссар рукI дишин вища!\nЯ ччаврил хъихъий, дур цIана вил канихь\nЧIумул сипатру – ссят, чIиникI, дагьани.\nСсят дурккун, инава хъанайни жагьил,\nВил кьуллугъчиталлив хъанай бур агьил.\nБика-тIабиаьтрал, гьарца зат гъагъул,\nИна аглан уллай, утларча махъун,\nСавав так му цуппа бялахълахъавур,\nЦила урми-увин вий ккаккан давур.\nАммарив лавмартссар, ява, вил бика,\nХъинну мугъаятну аьркинссар икIан.\nЧIун дурккун, дуркIукун ссят, хIакъи-хIисав\nВиятугури цил дантIиссар тIалав.\nХьхьичIва лухIишиврийн ххуйшиву кусса,\nХхуйсса цIа дизлайсса къабайва гъалгъа.\nТти лухIишиврулгу ирс* дуна ххуйсса,\nХхуйшиврий дуллай бур кьюкьинсса ттангъа.\nУтти жура дурми рангру дурккунни,\nАслими рангру дур бухIлай ябацIу*,\nХIакьсса ххуйшиврулгу цIа къалирчIунни,\nМи дацIанссарагу къалякъай мурцIу.\nТтул аьзизмуниллив лухIисса къягъул\nХъаттирдаяр лухIир чIара, лухIир я.\nЦув чIалай бур хIакьсса ххуйшиврий къия\nДурманах дургьусса кунма цил дягъу.\nАмма ва дягъурив ций хъинну дакьай,\nХхуйшиву ванил, тIий, цинявгу бикIай.\nЯ ттул макьан, ина цимилли макьан,\nКIунттихь тIама аьтIи дуллай, руцайсса,\nДакI мяшшиврул уллай на кIяла кьакьан\nМуксса даркьу синттайх кIисри битайсса!\nНавагу угьара гуж бакъа сситтул,\nДичай къащилулгу ттул мурччив ятIул,\nАсар бакъа тIама, нач дакъа синтту\nВил кIиссурттал лякьрайн диркIувкун ппай тIун.\nТтул мурччан ччанссия ми синттан кIанай\nЦайхва вил кIиссурттал баншиврул сайрду,\nМиннул бай гъедигу так цайва буллай,\nДиркIусса тIаннухлу цала тIун ппайрду.\nДикIийча кIиссурттал заллуну синтту,\nДула, нагу ппай тIун, вилла мурччив ттун.\nНач лирчIун чулданий, рухI пасат давур\nЗуна ишираву. Зуналув дусса\nТарапри* вахIшисса, ссир, махъ лиявур,\nИвчIавур оьхIалсса, бухьтанни оьсса;\nТIааьн ласуншиврул хъирив агьавай,\nТIааьн ласавривун дакIоьзлазавур;\nДириллугъ дугьан ччай, хъап тIун икIавай,\nДириллугъ дугьайхту авлия шавур.\nХъирив шайма – ахIмакь, му байма – ахIмакь,\nАхIмакь – му ччай ивкIма, ччима, ччан тIима;\nБуллалийни – лаззат, "гьуя!.." – бувну махъ,\nХьхьичI – умуд, цил махърив дакъар макIгума.\nМу кIулну бунугу, ччай акъар инсан\nДужжагьравун утай алжан кьабитан.\nГанил ярунниву дакъар бургъил нур;\nДакъар жанжалуяр* ятIулсса мурччив;\nМарцI марххалттанияр чурхгу цIансса бур;\nЛухIи кIуну хханссар хIаллурдал чурчив;\nЦив ранг Шамуллалсса (1) ххуй хъункIултIутIал\nКIяла-ятIулшиву дакъар цил чIаврдай;\nГанил чурххирацIа ришлаши кьункьал\nКьанкьру ххуй аьтрирду дакIнийн къадичай;\nМакьаннал чIунияр ххуйссар цил чIу, тIун\nКъахьурчагу, тIааьн бизай ттул вичIан;\nХIуруэнтрал бущи къаккавкнугу ттун,\nУчин хьунссар – ганил бизайссар щяв ччан.\nАмма вай мукъурттил къалпсса, оьрчIисса\nЧIюлу бувминнуяр ххуйссар ттул ччисса.\nИна бивкIун бура оьсса зулмукар –\nБакIрал ххуйшиврулла муксса къудурсса.\nЧIалачIиссаксса вин кIулну бунуккар,\nТтул ляълу-жавагьир инава бусса.\nМяйжанссар, вия ттухь учай чIявучил:\n"Ссал ххуйсса бур ччаврил ччучлан мукссава?"\nКъабулланна бястлий гьарцаннан бувчIин,\nЩак бакъа унугу ттувува нава.\nАзарда аьзият дур ттул дакIниву\nХъа бан, барашин дан ччисса вин ччиний,\nЛухIипурщи рирщу му вил ххуйшиву\nЯла чаннамурди, тIий, дунияллий.\nМунил дакъар дуллай вил лажин лухIи,\nВий бухьттан бихьлай дур вил тIуллу, духIин.\nВил яру ттун ххирар. Мирив ларххун бур,\nЗумаукул кунна, дягъу лухIисса.\nВил дакIнил бавай тIий ттуй ва зулму-зур,\nХханссар цIимилий ттух буруглагисса.\nЯ кIюрххил ххяххабаргъ баргъбуккаваллил\nГъав ларг чIаврай муксса пар тIий къабикIай,\nЯгу бувцIу цIуку баргълагаваллил\nСсавний маркIачIанмай муксса къабакьай,\nВил сиппатрай кунма кIива лухIи я.\nАгъ, мукссара дягъу дакьлай дуну махъ,\nЦIимиллийсса дакIгу лухIи лаххия\nЛахлахи да. Нагу учинна ва махъ:\nЛухIишиву цурда хIакьсса ххуйшивур,\nВичIа дакъамунин цIа оьккишивур.\nТтул дакI угь тIи дурмур дакIнийн нааьна!\nДуснангу, ттунгу цил дунни цIунцIия,\nЛагъ увунни дусгу тти, нава куна.\nКъагьаяв ца ттуйва баву ва къия?\nЦал вил оьсса янил нава авцунна\nТтухава, хъиривгу унна дуснацIа.\nДуснацIа, ттуцIава, вицIа ттуцIуна –\nВа хIалданий хьунна на шамуннацIа.\nТтул дакI дуснакь вила хъазамрав дача,\nЗаминдалун* дула ттул дусналмур дакI:\nМу ядан на ттула къарал битарча,\nБухIан бигьа хьунссар вил оьсса дуснакь.\nНахIакьсса лергъ! Нава дуснакь увну махъ,\nТтувура думургу дурссархха дуснакь.\nГьаннайсса, му вилли, утти мукIрура,\nНавагу залукIран* ливчIунна вичIа.\nАнжагъ ца тирхханну тти дуну ура:\nНа акъаний вичIа му бюхъай личIан.\nТархъан хьун ччай бакъар я вин, я мунан,\nИнагу цIалхъанна, мугу ур хъинма –\nВичIава ацIансса пикри цан хьуна,\nВичIан мугьисуну гьан увну уна.\nХайрбулухь хъус ма чай пайдачий*, ина\nЛасунссар му – вилла ххуйшиврул гилав*.\nМу, ттущал оьбикIлай, итанссар вина,\nТтул буржгу – мунахун бахчинсса савав.\nВихь буру кIиягу – ттул бурж лахъанна,\nТIий, му уна, нагу хъис къатархъанна.\nЦи мурад нясивмур ина бунугу,\nТтун цIагу Мурадри – дакIний билути;\nЦи хъунмасса мурад вин буллунугу,\nТтул къарцинсса* мурад ялун булути.\nМуксса биялалул заллу бурахха,\nТтул мурад бакьинсса мурцIу бакъарив?\nЛажинни, цайминнал мурадирттаха\nМукссава лайкьбакъу ттулмур бизайрив?\nЦиксса чIярунугу щин някI хьхьириву,\nГъараща бюхъайхха ми зияда* дан,\nКIулли мурадирттал дакI буллугъшиву,\nТтулмургу ххибача – дува авадан.\nМабара оьбала, итлай на ивчIан,\nЦамур мурад бакъар, так хьурча вин ччан.\nНа ккавкний ссибизуй, му вилла мурчIи\nРухIирахь на, Вилли, Мурадри, уча.\nМуничIа буссарча мурадран мурцIу,\nМу ттул ччаврин булун аьркинссар, бувчIа.\nТтул ччаврил мурадру цабувну циняв,\nВил эшкьилул хазна буцIин бантIиссар.\nХъунисса давурттив дуллайни хIисав,\nЦурдалур ссанчIав ккалли къабайссар.\nНа личIигу увну, ляличIи ангу,\nЧивух хIала ангу – му вил иш бурча,\nГьар ттун, ккучундалув къачIаларчагу,\nТак вилла оьрмулув вин ккалли хьурча.\nТтул цIа ччан дикIан да, ччаву лярхъукун,\nНара ччан хьума – цIа Мурад духьукун.\nЧчавуй, мурчIи ахIмакь, ттун ци бав ина,\nЧIалай акъарахха янил хьхьичIмургу?\nКIулнугу унува ххуймур, цил мина,\nХхуйссар тIий лякъара лап лащинмургу.\nВил къаехърал* къушгу, цил гьачагу так\nЛютитал бу кIанай бувайния махъ,\nНа ттула хIукмулийн учин уллай щак,\nЦанни назру* буллан ттух, рутлай къармах?\nЛасун къашай къала цан ххай иявав\nМуксса аьварахъсса*, ябивхьу азвар*?\nЮхсса ттул яруннин ччан бивкIунавав\nУчин, вил лухIисса лажин кIялассар?\nДакIнин ва яруннин, къалп бувсса кунма,\nТIайламур янгъилну* чIалай бур цIана.\nЧчиссаннул, хъа бувну, цув марцIссара, тIар,\nНавагу вих шара хъардайн щялусса.\nГанин ххай бухьунссар на ца байнавар*,\nАьмалбакъу, жагьил, за къалавхьхьусса.\nНа агьил ушиву ганин кIулшиву,\nТтун кIулли. КIулнугу, на ганил кумур\nТIайла буллай ура, дуллай оьшиву,\nХIакьмур ккучу буллай, цIакь бан щялумур.\nЦан бакIрайн къаласай ганил му щялмахъ?\nЦан мукIру къашара, агьилла, куну?\nЩялу вихшалдарайн аьдат хьуну махъ,\nЧчаврингу ччай бакъар гьич хъуннар хьуну.\nКунная кув цIардай ва лажин ляхълай,\nОьрму бутлай буру жува щялмахърай.\nАгь, аьйб лихха тIунгу шайсса цукунни,\nТтул дакIний бувну махъ миксса зулмурду?\nЩаву, янил дакъа, мазралгу дунни.\nГуж буна циванни буллан макрурду?\nЦаманах рюрххуну вил дакI духьурча,\nЯру лакъабитлай, лажин, бусияр,\nХIурни дакъа чурххайх тур рирщуну чча,\nВил хIиллардал дуллу цIуцIавунияр.\nТтул ччиссаннун кIулли – цуппар ттул душман:\nМушакъат ан гьассар цув цал бургаву.\nЯру лабитлайссар цил на ххасал ан,\nРахIму буллалиссар, ттуй къахьун щаву.\nКъааьркинни. Бита ттуйх янил тия*,\nМурахас ува на аькьувалия.\nЦи оьбикIарчагу, ца аькьлу бува –\nМукIру мабулларда къурхъ дагь маз гуржрай;\nХьхьичI дишин маара ттулла аькьува,\nДардираща ласлай махъру буржирай.\nЦа пикри цамургу бур бусансса ттул –\nНа къаччай унугу, ттухь уча "ччиссай":\nИвкIлакIинахь, ина ивкIлай ура, тIун\nКъабикIайхха, хъинна хъанайсса, учай.\nАгар ккухIлагьаврил на ва буруккин\nАвлия хьуну, вий бихьларча бухьттан,\nАвлия дуниял шярал бурушин,\nБакъурду бачIлан дур хIадурну мудан.\nМукунсса хIалатрайн къабагьан жува,\nНа къаччай унугу, ччи мишан дува.\nЗаннайн, ттул яруннил ца азарда тIал,\nЧчаву дан къалайкьсса, лякъинссия вий.\nДакIниллив, кIайннущал къарязира, тIар,\nКкарккун къаччимуних ччучлай дуну тIий.\nЦакуну бавний вил чIу ттулла вичIан,\nЦа цIусса шадшиву къадияй ялун.\nКIункIу тIи къаара ляличIи вичIан\nЯ ккашил, я кьункьал, ягу тIиндалул.\nВай ххювагу асар буна цахьуну,\nВа ттул авдалсса дакI лур хъанай дакъар.\nВил ухьттан дакIниха, ларай дарцIуну,\nКъуллугъ буллай дур ва – вил лагъ, вил нукар.\nВа баллалув хайргу на ляхълай ура:\nИна ттул гьакьгура, ттун таммихIгура.\nЧчаву ттул бунагьри, инарив сситтул\nВибуцIара, барча ччаврил ихтилат,\nТтул тIуллачIа диша гьарца вилла тIул\nКъалякъинтIиссар вин ттуй аьйб дансса зат.\nЛярхънугу, дуссарив щялусса ччаврил\nМурдал дур вил мурччахь муксса ихтияр?\nЧил шаний къажанжу ххяп дуллалаврил\nМугьру цай ятIулли ттул мурччивнияр.\nТтул яру вихнияр, чих буна вил я,\nЦукунни на вияр бунагькар хьума?\nВилгу цIимилийсса дакI диркIccания\nВий цIими банмагу хьунссия. Амма\nВинма бакъа рахIму ина чIа тIурча,\nЛичIан бюхъайссара махIрумна, бувчIа.\nБургу! Тана хъуслил кьадру бу щарсса,\nХъирив аьтIи оьрчIгу тийнмай бивхьуну,\nХъап-шаплий дарихсса* ва анаварсса,\nХхивну лавг аьнакIи бугьан кьаст хьуну;\nГанил пикрибакъул дурсса оьрчI, тIурча,\nЛеххаву тIий, хъап тIий ниттицIун лачIун.\nХъис къулагъас дуллай дакъар га оьрчIах –\nГаналсса бансса чIун дакъар цил лирчIун.\nВичIатува ливхънал хъирив инагу\nЛечлай, на – вила оьрчI – кьаивтуннача,\nВила мурадирайн бивукунвагу,\nНинушиву дува, уммайгу бача.\nМурад буливуй вин, тIий, дуаь данна –\nЯржа биянхьуви паракьат ан на.\nКIира ччаву, кIира рухI дур ттул оьттув –\nЦа къума увансса, ца шадлугърансса,\nЦа хъинма малаик – марцI чаннасса чув,\nГамур оьсса щарсса, дакI-аьмал цIансса.\nИблисмунил кьаст дур на тамахIкар ан,\nТтул хъин малаикгу хъяврин ивхьуну,\nЯлаутан, ччуччин дужжагьрал цIарал,\nЦал марцIсса ххуйшиву гъулутин дурну.\nЩак бур – дакI дарцIуну тIун къахьурчагу –\nИблислуйн малаик укканссар, тIисса.\nГьалмахтал хьуну бур тти гай кIиягу,\nДужжагьирал цIарал цачIу ччуччинсса.\nХъинмунийн умудрай ура на гьаксса,\nХъин малаик щала ччукъавччуссаксса.\nБавукун махъру, укун\nТIисса: "Ккавккун къачча ттун," –\nЦцах кура. Му ккавккукун,\nЦIими цин хьухьунссия,\nГассят га кьабагьунни,\nТтинин гъалгъа ччаврия\nБайсса маз кIукIлу хьунни.\n"Ккавккун къачча," – тIий буна,\nСсавния Иблис кунма,\nХьхьу чаннал дунни ххинил:\n"Къачча" бунни "къа"-луцIа,\nЗумух къаларсун ттул цIа.\nДакI дур бунагьирттал – аьрщарал (1) – вирдакI,\nАьсийсса* гужругу хьхьичI бацIан бувсса.\nЦиванни вивату аьллай дуна дакI,\nМукун чIюлу буллан чIиртту кьатIувсса (2)?\nСсан аьркинссар буллан лая къатIлухгу\nМу чIирисса чIумух багьа хъунмасса?\nЦанни муксса тимар* буллан му чурхгу,\nГьаттаву кьакIилул бувкуну гьансса?\nДакI, ина ттуршама хъанахъу чачун,\nЯлун мискиннугу, дакI да авадан,\nАбадлугърайн хъит тIий, кьянатссарча чIун –\nМу харж мадаванна ина нахIакьдан.\nБивкIулул букиву – чурх бити бивчIан,\nВил рухI бивкIу бакъа ялари личIан.\nЦIуцIаву дур ччаву, хъин дан къашайсса,\nЯлув авцIуссаксса, оьдикIлакIисса,\nДакъакьай дукралух иштахI бутлайсса,\nЦинма заралмунийн кIункIу тIутIисса.\nЦа хIакин уссия ва азаруннил,\nУргъил байсса – мугу ттулла кIулшия –\nЧивчу дарув къабай, куну, лавгунни,\nНагу кьаивтунна бухIлай ва къия.\nТтун – ца чаран бакъа ливчI къашайшалан –\nКъалякъай хIакинтал, бакъар даруртту;\nАькьлу-кIулшилийнгу дакъар вихшала,\nБакIравун къансавсса* буххай щугълурду.\nВар, ина чани ххай, лявкъунна цIан хьхьу,\nЛуxIи бакъахьунссар вияр дужжагьгу.\nБакIрав яру ччаврил ца аьжаив бай:\nЦала хьхьичI думурдив мяйжан къашайсса,\nЮхссагу яруннин тIайлану чIалай,\nНяраллив мукссава къалпну* кьукьлайсса?\nВар, муксса ххуйхьурча янин аьзизмур,\nЦан мукIру къашайссар циняв лагмами?\nЯгу ххира хьусса янин ххуй дирзмур\nКъалпхьурча, тIайлархха цив "юх" тIутIими?\nБюхъайссарив, лажин, ччаврил янища,\nМукьал буцIлай буна, хIакьмур личIи бан?\nКарамат хьунссар му: гъели бургъища,\nСсав аьчух къадурккун, къашайхха битан.\nАгь, чIявукIул ччиссай! Ина ттул яру\nМукьаву кIучI бара, кьюлтI бан бунагьру.\nЦукун шай, инава къаххирара ттун,\nУчин, вил чилбугьу мудан на уна?\nВил буруккин къабай, цукун шайссар тIун,\nВихлу уна, жула рагьарчагума?\nИна къаччиная дус увнурив на?\nХхира-ххуй уллайрив вин къаххирама?\nНава вил сситтухьхьун уний иривну,\nТтуйнма къаласайрив, тахсир вий буна?\nЦи аски тIулуя пахру буври на,\nМукссава байбизан ттуйн такаппурну*?\nВил бунагьрайнгума – так гьим да ина! –\nУссара на иман дишин xIадурну.\nВил сситтува ца за бювхъунни бувчIин:\nВин ххалшайма ччай ур, на ура мурчIу.\nАгь, ча лякъаракьай гуж, кьянкьашиву\nТтуй каялув дуллан лайкь бакъа ина,\nТтул иттаву дихьлай ва шилтагъшиву*;\n"Ххуй къадай, – тIутIи ан, – ярг чаннал кьини?"\nМуксса тIул-тIабиаьт вил аскинугу,\nХъин чулий ккаккан дан бюхъай вища му,\nХхаллилсса ххан дикIай вил оькки тIулгу:\nМукунсса цIакь бур вил занакьулулув.\nЩицIа лахьхьав бутан эшкьилул гъира?\nЧув лахьхьав къаччимур чча тIутIи уллан?\nГьарнан дакIоьзанну хьун увну ххира,\nЦиванни тти вилгу ттуя дакI оьзлан?\nВихва рюххан увкун, лайкьбакъуй, ина,\nВилла ччаврин нагу лайкь ан аьркина.\nКIулши цирив кIул дан чIарассар ччаву.\nКIулши ччаврил оьрчIри, цур му къакIулма?\nМиннатри ттуй тахсир къабуллалаву,\nТтул аьзизсса щялкъуй, вийра аьйб дуна.\nНа хаин хьухьурча, ина хьун унна.\nХаинсса чурххахь дур алвагьсса рухI тIий:\n"Ччаврил иширттаву ина ххув хьунна,\nАькьлулуцIа хьунни базурдугу тти".\nАмма рухI чантI учай, бавукун вил цIа;\nАгарда багьарча вил цIаний дирчIан,\nЛагъ кунна, хIадурну вил ларай дацIан,\nЗава* ласун кунна, ва лечай вичIан.\nЧчаврил бацIай, багьай – мугу кIулну на\nДуруччайссар кIулши, намус мукунма.\nВин кIулли ччаврил хъа на лиян бувсса,\nИнарив лирунни кIирагу кьутIи:\nЦа, ласкъатта кьюкьин къабанна, кусса,\nЛиян дунни ина ччаврилмургу тти.\nДахьра кIийла дурну дур ина даччин.\nЦанни ттун гьасса му заэвсса хIучча,\nИттахбищу буллай, ччучлан вил лажин,\nЦа кьуйла мура къел нара дурхьурча?\nЦанчирча на ивкIра хъарду буллайна\nВил ччаву марцIшиврий, дакI тIайлашиврий,\nМурчIи мишан дуллай, чIалайгу буна –\nВил лухIисса лажин кIяла даншиврул.\nУкун хъарду буллай, марцI дуллай вил цIа,\nНава лавмарт хьунна, шаврицIун вицIа.\nКупидон (1), Ччаврил зал, ивкIун ур шанай\nХхютулу. Дианан (2) га лявкъуну ур\nВа эхьхьи* дурну цал ччаврил цIурукIай,\nЩаращул щинавун га лиркIуну дур.\nГанил ччаврил цIарал кIири дуваврил\nЩаращи бувну бур га щаращул чюх*.\nГьарца кас занай ур утти цIуцIаврил\nАьзиятрацIа бан мушакъатсса чурх.\nХхал дан кунна, Ччаврил заннал цIурукIай\nТтул биканал янив дирхьуну дия.\nТти му цIарал ура навагу ччучлай.\nГа щиннайн лавгссияв хъин дан цIунцIия.\nАммарив хъин къадай щинал ттул азар –\nТак га цIу диркI янив цин дарув буссар.\nКкик тIий уна Ччаврил зал мурхьирал лув,\nДакI кIияй цIурукIай дагьну дур тийннай,\nБунагь къабан хъа був изажахъан* му\nКкавкун ур, арх бакъа буна бялахълай.\nХъап куну, ларсун дур загьид* душнил цIу,\nКIири дичин дайсса къюкIал дасттарду.\nВа хIаллай чIявусса гъели гъирарду\nБутай зал увну ур ярагъунницIа.\nЩаращувун щувкун, инсантал ччаврил\nЧчуччин бай цIарая хьуссар муданна\nКIирисса щин, хайрсса ччимур цIуцIаврин.\nНагу лавгра хъин хьун, тти тасттикь банна –\nЭшкьилул цIарал щин гъели дайшиву,\nЧчавумур му щинай къадякъайшиву.


Презентация книги "Волкодав. Мир по дороге".\nКогда: 16.05.14 (18:00—21:00)\nпресс-релиз Мария Семенова.docx Скачать файл


LADA Granta универсал 1.6 л 16-кл. (106 л.с.), 5МТ / Luxe / 21947-A2-556 / Черный "Пантера" (672) – Цены и комплектации – Сызранская СТО: дилер LADA в г. Сызрань


Монета австралия 1 доллар 2006 "Австралия на карте. Корабль" стоимостью 5400 руб.\n1 доллар 2006г Австралия 1 доллар 2006г доллар 2006г корабли, лодки серебряный 1 доллар Австралия


Колготы, чулки, леггинсы Pierre Cardin Платье Finn Flare, цвет: голубой. B17-11050_138. Размер L (48)\nНефтеюганск, Новомосковск, Юрьевец, Чкаловская, Клинцы, Самара 15-й микрорайон, Тейково.


Больших что такое bolshix значение и толкование слова, определение термина :: OnlineDics.ru\nГлавная→ Словарь русских фамилий→ Слова на букву Б→ Больших\nЧто такое Больших? Значение и толкование слова bolshix, определение термина\nБолтов - БОЛТИН БОЛТОВБолта тюркское личное имя, бытовавшее и ...\nБолтунов - БОЛТНЕВ БОЛТУНОВБолтун любитель поговорить. Болтень то ...\nБолховитинов - БОЛХОВИТИНОВБолховитин житель города Болхов, ныне в Орловской ...\nБольшагин - БОЛЬШАГИН БОЛЬШАКОВ БОЛЬШИХ БОЛЬШОВ БОЛЬШОЙ БОЛЬШУКОВБольшак хозяин, ...\nБольшаков - БОЛЬШАГИН БОЛЬШАКОВ БОЛЬШИХ БОЛЬШОВ БОЛЬШОЙ БОЛЬШУКОВБольшак хозяин, ...\nБольшов - БОЛЬШАГИН БОЛЬШАКОВ БОЛЬШИХ БОЛЬШОВ БОЛЬШОЙ БОЛЬШУКОВБольшак хозяин, ...\nБольшой - БОЛЬШАГИН БОЛЬШАКОВ БОЛЬШИХ БОЛЬШОВ БОЛЬШОЙ БОЛЬШУКОВБольшак хозяин, ...\nБольшуков - БОЛЬШАГИН БОЛЬШАКОВ БОЛЬШИХ БОЛЬШОВ БОЛЬШОЙ БОЛЬШУКОВБольшак хозяин, ...\nБондарев - БОНДАРЕВ БОНДАРЕНКО БОНДАРЧУК БОНДАРЬ БОЧАРОВ БОЧКАРЕВ БОЧАРНИКОВ БОНДАРЮК ...\nБондаренко - БОНДАРЕВ БОНДАРЕНКО БОНДАРЧУК БОНДАРЬ БОЧАРОВ БОЧКАРЕВ БОЧАРНИКОВ БОНДАРЮК ...


Газоприемная насадка круглая с ручкой FS-N102Н. Цена 3 220 руб., купить в Санкт-Петербурге. Тел. 8-909-559-26-06


Решение 4746. Укажите варианты ответов, в которых в обоих словах одного ряда пропущена одна и та же буква. Запишите номера ответов. 1) льн..ные (ткани), родств..нные (связи) 2) отчётл..во, размаш..стый (почерк) 3)\n1) льнЯные (ткани) (суффикс -ЯН- образует прилагательные со значением: сделанный из того или иного материала или относящийся к чему-то), родствЕнные (связи) (суффикс -ЕНН- образуют прилагательные со значением\nпризнака или свойства)\n2) отчётлИво (неизменяемый суффикс -ЛИВ-), размашИстый (почерк) (суффикс -ИСТ- со значением «имеющий склонность к какому-нибудь действию»)\n3) развёртЫвать (я развертЫВАЮ, глаголы, оканчивающиеся на -ЫВАЮ, -ИВАЮ, в форме первого лица настоящего и будущего времени, в форме инфинитива имеют суффиксы -ЫВА- или -ИВА-), идеализирОвать (я идеализирУЮ, глаголы, оканчивающиеся на -УЮ, -ЮЮ, в форме первого лица настоящего и будущего времени, в форме инфинитива имеют суффиксы -ЕВА- или -ОВА-)\n4) застрЕвать (запоминаем слово), гелЕвая (ручка) (суффикс -ЕВ- без ударения)\n5) влюбчИвый (неизменяемый суффикс -ЧИВ-), проветрИвать (я проветрИВАЮ, глаголы, оканчивающиеся на -ЫВАЮ, -ИВАЮ, в форме первого лица настоящего и будущего времени, в форме инфинитива имеют суффиксы -ЫВА- или -ИВА-)


Вы можете следить за обсуждением статьи АНДИЖАН, не оставляя своего комментария. Здорово, не правда ли? Просто введите свой электронный адрес в форму ниже, и готово!


Купить книгу Канада. Индекс лучшей жизни Коротаева Елена - интернет магазин BookZone | 978-5-699-63100-1\nГлавная>Каталог книг>Искусство и культура>Культуры народов мира>Канада. Индекс лучшей жизни\nАвтор : Коротаева Елена\nISBN13 : 978-5-699-63100-1\nEAN13 : 9785699631001


Русское Порубежье. От Невы до Шелони. — Турфирма АКРО


623 руб. Стимулятор гормона роста MD G-Factor (MD) 200 капсул\n1323 руб. Стимулятор гормона роста G-Фактор (IRONMAN) 300 капсул\n1874 руб. Спортивные аминокислоты MD Amino Tabs (MD) 120 таблеток\n680 руб. Спортивные аминокислоты Amino Power (XXI Power) 300 капсул\nТекстовая версия Сейчас: 12th December 2019 - 11:58\nКреатин Плюс (XXI Power) 100 грамм\n230 руб. Creatine Pyruvate (ARTLAB) 72 капсулы\n479 руб. Креатин (Junior) 180г\n345 руб. Комплекс №3 (IRONMAN) 0.54кг\n394 руб. Креатин (IRONMAN) 60 капсул


Издательство New World Library скачать книги на русском - booken.ru - поисковик книг\n2008, английский язык, EPUB, 280 KB, ISBN: 1930722419 Скачать книгу на русском Path of Empowerment: New Pleiadian Wisdom for a World in Chaos\n2011, английский язык, EPUB, 340 KB, ISBN: 9781608680306 Скачать книгу на русском One-Minute Mindfulness: 50 Simple Ways to Find Peace, Clarity, and New Possibilities in a Stressed-Out World\n2014, английский язык, EPUB, 2,99 MB, ISBN: 9781608682393 Скачать книгу на русском New slow city: living simply in the world's fastest city\nIf Women Ruled the World. How to Create the World We Want to Live In\n2010, английский язык, EPUB, 342 KB, ISBN: 978-1-57731-741-8 Скачать книгу на русском If Women Ruled the World. How to Create the World We Want to Live In\n2002, английский язык, DJVU, 1,41 MB, ISBN: 1577311817 Скачать книгу на русском A Monk in the World: Cultivating a Spiritual Life\nAnne W. Rowthorn, Anne Rowthorn\n2000, английский язык, EPUB, 474 KB, ISBN: 157731106X Скачать книгу на русском Earth and All the Stars: Reconnecting With Nature Through Hymns, Stories, Poems, and Prayers from the World's Great Religions and Cultures\n2000, английский язык, EPUB, 451 KB, ISBN: 1577311078 Скачать книгу на русском Partnering: A New Kind of Relationship (Gawain, Shakti)\n2011, английский язык, PDF, 832 KB, ISBN: 1932073493 Скачать книгу на русском The Four Purposes of Life: Finding Meaning and Direction in a Changing World\n2012, английский язык, EPUB, 7,18 MB, ISBN: 193207354X Скачать книгу на русском Diet for a New America: How Your Food Choices Affect Your Health, Happiness and the Future of Life on Earth Second Edition\n2012, английский язык, EPUB, 438 KB, ISBN: 978-1-60868-135-8 Скачать книгу на русском Practicing the Presence of the Goddess. Everyday Rituals to Transform Your World\nA monk in the world : cultivating a spiritual life\nWayne Teasdale, Ken Wilber\n2002, английский язык, PDF, 12,14 MB, ISBN: 1-57731-181-7 Скачать книгу на русском A monk in the world : cultivating a spiritual life\n2002, английский язык, EPUB, 306 KB, ISBN: 1-57731-181-7 Скачать книгу на русском A monk in the world : cultivating a spiritual life\n2012, английский язык, EPUB, 1,19 MB, ISBN: 1608681459 Скачать книгу на русском The Magical Path: Creating the Life of Your Dreams and a World That Works for All\n2012, английский язык, PDF, 1,40 MB, ISBN: 1608681459 Скачать книгу на русском The Magical Path: Creating the Life of Your Dreams and a World That Works for All\nHJ Kramer / New World Library\n2012, английский язык, EPUB, 6,08 MB, ISBN: 193207354X Скачать книгу на русском Diet for a New America: How Your Food Choices Affect Your Health, Happiness and the Future of Life on Earth\nLusseyran, Jacques, Cameron, Elizabeth Ripley\n2014, английский язык, MOBI, 1,48 MB, ISBN: 978-1-60868-270-6 Скачать книгу на русском And there was light : the extraordinary memoir of a blind hero of the French resistance in World War II\n2018, английский язык, EPUB, 1,15 MB, ISBN: 1608685055 Скачать книгу на русском From Anxiety to Love: A Radical New Approach for Letting Go of Fear and Finding Lasting Peace\n2018, английский язык, EPUB, 1,58 MB, ISBN: 1608685020 Скачать книгу на русском Rescuing Ladybugs: Inspirational Encounters with Animals That Changed the World\n4, английский язык, EPUB, 915 KB, ISBN: 1577315510 Скачать книгу на русском Nature and the Human Soul: Cultivating Wholeness and Community in a Fragmented World\n2019, английский язык, EPUB, 1,67 MB, ISBN: 1608685527 Скачать книгу на русском Signs from the Other Side: Opening to the Spirit World\nанглийский язык, EPUB, 1,37 MB Скачать книгу на русском And There Was Light: The Extraordinary Memoir of a Blind Hero of the French Resistance in World War II\n2002, английский язык, PDF, 6,93 MB, ISBN: 1577312139 Скачать книгу на русском The Ten Percent Solution: Simple Steps to Improve Our Lives and Our World\nChrysalis: A Journey into the New Spiritual America\nPan Pub. New World Library\n1978, английский язык, PDF, 28,78 MB, ISBN: 0894960113 Скачать книгу на русском Chrysalis: A Journey into the New Spiritual America\n2005, английский язык, EPUB, 495 KB, ISBN: 9781577318088 Скачать книгу на русском The translucent revolution: how people just like you are waking up and changing the world\nBless this food: ancient & contemporary graces from around the world\n2007, английский язык, EPUB, 1,30 MB, ISBN: 9781577315919 Скачать книгу на русском Bless this food: ancient & contemporary graces from around the world\n2012, английский язык, EPUB, 1,19 MB, ISBN: 9781608681457 Скачать книгу на русском The magical path: creating the life of your dreams and a world that works for all\nDanner, Ruth, Mchaney\nанглийский язык, EPUB, 6,74 MB, ISBN: 9781608683444 Скачать книгу на русском Making a World of Difference One Quilt at a Time\n2013, английский язык, EPUB, 942 KB, ISBN: 9781608681907 Скачать книгу на русском Boundaries in an overconnected world: setting limits to preserve your focus, privacy, relationships, and sanity\n2010, английский язык, PDF, 18,48 MB, ISBN: 9781577318910 Скачать книгу на русском Dreamgates: Exploring the Worlds of Soul, Imagination, and Life Beyond Death\n2008, английский язык, MOBI, 1,81 MB, ISBN: 9781577315513 Скачать книгу на русском Nature and the Human Soul: Cultivating Wholeness and Community in a Fragmented World\n2017, английский язык, EPUB, 2,02 MB, ISBN: 9781608684021 Скачать книгу на русском Listening to Ayahuasca: new hope for depression, addiction, PTSD, and anxiety\nH.J. Kramer;New World Library\n1998, английский язык, EPUB, 3,45 MB, ISBN: 9781932073416 Скачать книгу на русском Diet for a New America\n2012, английский язык, AZW3, 2,78 MB, ISBN: 9781932073553 Скачать книгу на русском Diet for a New America 25th Anniversary Edition: How Your Food Choices Affect Your Health, Your Happiness, and the Future of Life on Earth\n2015, английский язык, EPUB, 1,19 MB, ISBN: 9781608683215 Скачать книгу на русском Inspired Baby Names from Around the World\n2011, английский язык, EPUB, 2,06 MB, ISBN: 9781608680221 Скачать книгу на русском On Bicycles: 50 Ways the New Bike Culture Can Change Your Life\n2020, английский язык, EPUB, 6,60 MB, ISBN: 1608686779 Скачать книгу на русском Overwhelmed and Over It: Embrace Your Power to Stay Centered and Sustained in a Chaotic World\nWisdom Walk: Nine Practices for Creating Peace and Balance from the World's Spiritual Traditions\nPhD Sage Bennet\n2010, английский язык, EPUB, 407 KB, ISBN: 9781577318224 Скачать книгу на русском Wisdom Walk: Nine Practices for Creating Peace and Balance from the World's Spiritual Traditions\n2010, английский язык, PDF, 1,96 MB, ISBN: 9781577315827 Скачать книгу на русском Wisdom Walk: Nine Practices for Creating Peace and Balance from the World's Spiritual Traditions\nKai Whiting, Leonidas Konstantakos\n2021, английский язык, EPUB, 3,13 MB, ISBN: 1608686949 Скачать книгу на русском Being Better: Stoicism for a World Worth Living in\nDr. Marni Feuerman\n2019, английский язык, EPUB, 555 KB, ISBN: 9781608685875 Скачать книгу на русском Ghosted and breadcrumbed: stop falling for unavailable men and get smart about healthy relationships\n1983, английский язык, EPUB, 3,63 MB, ISBN: 0940450100 Скачать книгу на русском Francis Parkman : France and England in North America : Vol. 1: Pioneers of France in the New World, The Jesuits in North America in the Seventeenth Century, La Salle and the Discovery of the Great West, The Old Regime in Canada (Library of America)\n2016, английский язык, EPUB, 15,72 MB, ISBN: 0451418301 Скачать книгу на русском War at the End of the World: Douglas MacArthur and the Forgotten Fight For New Guinea, 1942-1945\n1982, английский язык, EPUB, 506 KB Скачать книгу на русском Small world\n2004, английский язык, PDF, 6,03 MB, ISBN: 9780884023005 Скачать книгу на русском Palaces of the ancient new world: a symposium at Dumbarton Oaks, 10th and 11th October 1998\nIsrael Regardie, Marc Allen\n1997, английский язык, PDF, 52 KB, ISBN: 9781577310129 Скачать книгу на русском Art of True Healing\n1995, английский язык, PDF, 2,32 MB, ISBN: 9781880032626 Скачать книгу на русском Creative Visualization: Use the Power of Your Imagination to Create What You Want in Your Life\n2000, английский язык, PDF, 1,44 MB, ISBN: 1577311019 Скачать книгу на русском Reality Fitness : Inspiration for Health and Well-Being\n1999, английский язык, PDF, 1,54 MB, ISBN: 1577310993 Скачать книгу на русском The Four Levels of Healing: A Guide to Balancing the Spiritual, Mental, Emotional, and Physical Aspects of Life\n1997, английский язык, PDF, 1,59 MB, ISBN: 1577310179 Скачать книгу на русском A Woman's Guide to Tantra Yoga\n1999, английский язык, PDF, 2,64 MB, ISBN: 1577310977 Скачать книгу на русском Miracles of Mind: Exploring Nonlocal Consciousness and Spiritual Healing


Платье Дидактический материал по геометрии. 10-11 кл.\nКарточки по стереометрии, предлагаемые в данном пособии, являются специализированным набором задач, основным назначением которых является, во-первых, помощь учителю в поиске дополнительного практического материала к уроку, во-вторых, в реализации дифферен...\nКантемировская, Вилючинск, Тропарёво, Новосокольники, Тайга, Спасск-Дальний, Ипатово, Бердск, Алексеевка, Екатеринбург Горнозаводский, Боровичи, Улица Дыбенко, Нерехта, питер Петроградский, Первомайское.


"Роспись по холсту "Маб и Граб. Эпик" (49620)" купить наборы для рукоделия | Лабиринт\n"Роспись по холсту "Маб и Граб. Эпик" (49620)"\nАннотация к "Роспись по холсту "Маб и Граб. Эпик" (49620)"\nID товара: 395060\nРецензии и отзывы на игрушку Роспись по холсту "Маб и Граб. Эпик" (49620)\nВ контексте c "Роспись по холсту "Маб и Граб. Эпик" (49620)"\nПохожие на "Роспись по холсту "Маб и Граб. Эпик" (49620)"\nЕсли вы обнаружили ошибку в описании игрушки "Роспись по холсту "Маб и Граб. Эпик" (49620)", пишите об этом в сообщении об ошибке. Спасибо!


Латунный круг л63, лс59, л60, лаж, ло: продажа, цена в Никополе. круглый прокат от "ООО "УКРСТАРЛАЙН ИНКОРПОРЕЙТЕД"" - 559197800\nЛатунный круг л63, лс59, л60, лаж, ло\nВ наличииЛатунный круг л63, лс59, л60, лаж, ло\nКомпания ООО «УКРИНТЕРСТАЛЬ» предлагает купить латунь по разумной цене. У нас можно приобрести латунь лист, полосу, круг, труба, проволока, сетка и чушка . Предлагаемый металл на 100 процентов соответствует международным стандартам, что подтверждено сертификатами от производителей.\nСегодня мы готовы предложить Вам латунь следующих марок: л63, лс59, л60, лаж, ло.\nКупить латунь круг, есть в наличии:\nкруг латунный 5 мера; ндл Л63\nкруг латунный 5 мера; ндл ЛС59\nкруг латунный 6 мера; ндл ЛС59\nкруг латунный 7 мера; ндл Л63\nкруг латунный 7 мера; ндл ЛС59\nкруг латунный 8 мера; ндл Л63\nкруг латунный 8 мера; ндл ЛС59\nкруг латунный 10 мера; ндл Л63\nкруг латунный 10 мера; ндл ЛС59\nкруг латунный 11 мера; ндл ЛС59\nкруг латунный 12 мера; ндл ЛС59\nкруг латунный 13 мера; ндл ЛС59\nкруг латунный 14 мера; ндл ЛС59\nкруг латунный 16 мера; ндл Л63\nкруг латунный 16 мера; ндл ЛС59\nкруг латунный 18 мера; ндл ЛС59\nкруг латунный 18 мера; ндл Л63\nкруг латунный 19 мера; ндл ЛС59\nкруг латунный 20 мера; ндл ЛС59\nПродажа листа латуни по разумной цене\nООО «УКРИНТЕРСТАЛЬ» имеет возможность поставить широкий спектр металлопроката по конкурентной ценовой политике по всей территории Украины. Продажа металла осуществляется в таких городах Киев, Одесса, Запорожье, Харьков, Днепр, Львов, Николаев.\nПлюс ко всему купить латунь можно в таких городах как Кривой Рог, Николаев, Мариуполь, Винница, Херсон, Чернигов, Полтава, Хмельницкий, Черновцы. Любым металл отправляется в Житомир, Сумы, Ровно, Луцк, Ивано-Франковск, Черкассы, Ужгород, Белая Церковь.


RADICAL OF ALGEBRA перевод с английского на русский, translation English to Russian. Англо-Русский научно-технический словарь\nАнгло-русский перевод RADICAL OF ALGEBRA\nRADICAL OF ALGEBRA\nматем.\tрадикал алгебры\nЕще значения слова и перевод RADICAL OF ALGEBRA с английского на русский язык в англо-русских словарях.\nПеревод RADICAL OF ALGEBRA с русского на английский язык в русско-английских словарях.\nMore meanings of this word and English-Russian, Russian-English translations for RADICAL OF ALGEBRA in dictionaries.\nRADICAL OF ALGEBRA — мат. радикал алгебры\n← RADICAL LINE RADICAL OF GROUP→


Security Guard: НОВАЯ ПОДБОРКА АВАРИИ ГРУЗОВИКОВ ЗИМОЙ ФЕВРАЛЬ 2019! АВАРИИ ФУР ФЕВРАЛЬ 2019! ГОЛОЛЁД 2019! ДТП!


ELEMENTARILY CLOSED перевод с английского на русский, translation English to Russian. Англо-Русский научно-технический словарь\nАнгло-русский перевод ELEMENTARILY CLOSED\nматем.\tэлементарно замкнутый\nЕще значения слова и перевод ELEMENTARILY CLOSED с английского на русский язык в англо-русских словарях.\nПеревод ELEMENTARILY CLOSED с русского на английский язык в русско-английских словарях.\nMore meanings of this word and English-Russian, Russian-English translations for ELEMENTARILY CLOSED in dictionaries.\n← ELEMENTAL SEMICONDUCTOR ELEMENTARILY CLOSED CLASS→